Gadis cantik penjual kambing bergelar pelajar universiti
Oleh KOSMO!

24 November 2021, 8:00 pm
JAKARTA – Seorang gadis jelita di Indonesia menjadi sensasi internet kerana kerana tidak kekok untuk bekerja sebagai penjual kambing di pasar, lapor laman berita Suara.com semalam.
Candra Dwi Ferbiani, 21, menjadi orang tengah atau perantara perdagangan (antara penjual dan pembeli) dalam jualan haiwan ternakan.
Dia yang berasal dari Wonogiri itu mengaku bekerja sendiri dan sering menghabiskan masa lapang di rumah.
Apa yang membanggakan adalah dia merupakan pelajar jurusan Pendidikan Bahasa Indonesia dan ketika ini berada di semester ketujuh di Universiti Indraprasta, Jakarta.
Candra mula menjual kambing selepas memulakan pengajian secara online berikutan penularan Covid-19. Malah, sejak sekolah menengah lagi dia sering menemani bapanya berniaga haiwan itu di pasar.
“Saya sengaja mencari aktiviti untuk dilakukan pada masa senggang ketika kuliah berlangsung secara online,” katanya.

Sementara itu, Candra mula mendapat perhatian di media sosial selepas abangnya merakam video dirinya tanpa pengetahuannya dan memuat naik ke akaun Tiktok miliknya.
Candra menjual empat jenis kambing antaranya biri-biri, Jawa, Etawa, dan PE (Etawa Peranakan). – Agensi


RUU Perbekalan 2022 KPPK lulus
24 November 2021, 8:13 pm
KUALA LUMPUR – Rang Undang-undang (RUU) Perbekalan 2022 Peringkat Jawatankuasa bagi Kementerian Perusahaan Perladangan dan Komoditi (KPPK) yang dibentangkan menterinya, Datuk Zuraida Kamaruddin diluluskan Dewan Rakyat hari ini.
Yang Dipertua Dewan Rakyat, Tan Sri Azhar Azizan Harun meluluskan perkara itu setelah mendapat keputusan undian suara majoriti ahli sebentar tadi.
Kelulusan itu membabitkan peruntukan berjumlah RM417,482,300 bagi Perbelanjaan Mengurus Belanjawan 2022. – K! ONLINE


20 PPS isolasi Covid-19 di seluruh negara
Oleh MOHD. HUSNI MOHD. NOOR

24 November 2021, 8:40 pm
PUTRAJAYA – Sebanyak 20 pusat pemindahan sementara (PPS) isolasi dikenal pasti di seluruh negara sebagai persediaan penularan Covid-19.
Ketua Pengarah Kesihatan, Tan Sri Dr Noor Hisham Abdullah berkata, langkah kesiapsiagaan itu bagi memastikan kerajaan dapat mengawal jangkitan Covid-19 terutama pada musim banjir.
Beliau berkata, pihaknya akan memastikan mangsa banjir yang positif Covid-19 ditempatkan di PPS isolasi berkenaan.
“PPS isolasi itu juga akan berfungsi sebagai pusat pemberian vaksinasi kepada individu yang terlepas mendapatkan suntikan pelalian termasuk dos penggalak,” katanya.
Beliau berkata demikian pada sidang akhbar selepas dianugerahkan Pingat Ketua Pengarah Jabatan Bomba dan Penyelamat Malaysia (JPBM), di sini hari ini.
Sementara itu, Ketua Pengarah Agensi Pengurusan Bencana Negara (Nadma), Datuk Dr. Aminuddin Hassim berkata, pihaknya juga akan memastikan mangsa banjir yang bergejala menjalani ujian saringan Covid-19 menggunakan air liur bagi kemasukan ke PPS.

Menurutnya, pendekatan itu telah dibincangkan bersama pejabat kesihatan daerah (PKD) dan pasukan penyelamat bagi mengelak penularan jangkitan di PPS.
“Mangsa banjir yang didapati positif Covid-19 atau bergejala akan diasingkan daripada mangsa banjir yang lain,” katanya. -K! ONLINE


Ketepikan fahaman politik jadi agenda lawan Covid-19
Oleh LUQMAN RIDHWAN MOHAMED NOR

24 November 2021, 8:01 pm
PUTRAJAYA – Perdana Menteri, Datuk Seri Ismail Sabri Yaakob menyeru semua pihak untuk mengenepikan latar belakang serta fahaman politik demi membawa negara keluar daripada kemelut Covid-19 serta memulihkan ekonomi.
Perkara tersebut disuarakan beliau ketika mempengerusikan Mesyuarat Menteri Besar dan Ketua Menteri (MBKM) Ke-137 semalam setelah lebih setahun tidak bersidang akibat pandemik Covid-19.
Kali terakhir MBKM bersidang adalah pada 17 Mac tahun lalu.
Bagi tujuan merancakkan semula aktiviti ekonomi, beliau turut mengajak semua kerajaan negeri agar menyegerakan pelaksanaan projek-projek berkaitan ekonomi dan perniagaan.
“Antara perkara yang perlu ditangani dan ditambah baik ialah kelewatan proses kelulusan berkaitan tanah dan lesen perniagaan di peringkat kerajaan negeri dan pihak berkuasa tempatan.
“Semua kerajaan negeri juga perlu meningkatkan sistem dan proses penyampaian dengan mengurangkan kerenah birokrasi menerusi inisiatif pendigitalan,” katanya dalam satu kenyataan hari ini.

Pada masa sama, Ismail Sabri berkata, turut dibincangkan adalah usaha bersama kerajaan pusat dan negeri untuk merealisasi Agenda Perubahan Iklim dan Teknologi Hijau Negara termasuk memulih kemusnahan hutan dan degradasi tanah menjelang tahun 2030.
Bagi mencapai matlamat tersebut, katanya, kerajaan sedang mempertimbangkan pemberian insentif kepada kerajaan-kerajaan negeri untuk melaksanakan program dan projek bagi menjamin kelestarian biodiversiti.
“Pemberian berbentuk pampasan tersebut merupakan inisiatif untuk menggalakkan kerajaan-kerajaan negeri meningkatkan penjagaan serta pemuliharaan hutan termasuk mengawal aktiviti pembalakan dan mewartakan kawasan tadahan air.
“Kerajaan juga telah memutuskan supaya produk-produk plastik seperti botol plastik, straw dan sebagainya tidak lagi digunakan dalam mesyuarat-mesyuarat rasmi kerajaan dan inisiatif ini diharap dapat dilaksanakan di peringkat kerajaankerajaan negeri,” katanya.
Menurut Ismail Sabri, bagi tujuan penyelarasan inisiatif digital di peringkat negeri dan persekutuan, kerajaan akan menubuhkan Majlis Ekonomi Digital dan 4IR Negeri (MED4IR Negeri). -K! ONLINE


Aifa mara ke suku akhir selepas bangkit atasi pemain Mesir
Oleh KOSMO!

24 November 2021, 8:08 pm
PEMAIN remaja wanita negara, Aifa Azman terpaksa bermandi peluh sebelum bangkit mencatat kemenangan untuk mara ke pusingan suku akhir di Kejohanan Skuasy Terbuka Malaysia petang semalam.
Pada perlawanan pusingan kedua tersebut, Aifa mempamerkan kebangkitan luar biasa sebelum berjaya menyingkirkan pemain No.31 dunia dari Mesir, Yathreb Adel menerusi pertarungan lima set.
Aifa yang menghuni ranking ke-69 dunia menggunakan segala pengalamannya sebelum berjaya mengatasi Adel yang juga pemain pilihan ketiga tersebut dalam tempoh 47 minit menerusi keputusan 11-3, 9-11, 8-11, 11-4, 11-7.
“Alhamdulillah ke suku akhir esok,” kata Aifa menerusi InstaStory miliknya semalam.
Hasil keputusan tersebut, pemain kelahiran Kedah tersebut akan berdepan seorang lagi pemain Mesir, Hana Ramadan petang ini untuk memburu slot ke separuh akhir.
Pada perlawanan pusingan pertama kelmarin, Aifa langkah kanan apabila menyingkirkan pemain No.47 dunia dari Mesir, Mayar Hany menerusi keputusan straight set 11-8, 11-3, 11-5.

Pemain berusia 19 tahun tersebut langsung tidak memberikan peluang kepada Mayar apabila menguasai sepenuhnya perlawanan tersebut, sekali gus mencatat kemenangan ke-12 pada saingan musim ini. – K! ONLINE


Terima layanan baik di klinik, lelaki hadiahkan jururawat coklat, air
Oleh AHMAD SHAHERMAN SHAMSURI

24 November 2021, 8:20 pm
PETALING JAYA – Orang berbudi kita berbahasa, itulah simbolik sebagai tanda penghargaan seorang individu yang telah ‘menghadiahkan’ coklat dan air buat petugas sebuah klinik di Putrajaya.
Walaupun nilai ‘hadiah’ tersebut tidak seberapa bagi sesetengah orang, namun pemberian itu cukup bermakna buat petugas barisan hadapan yang telah bertungkus-lumus ‘berperang’ dengan Covid-19.
Menurut individu yang dikenali sebagai Amir Runner, dia bertindak demikian bagi menghargai jasa kakitangan klinik tersebut yang menyantuninya dengan penuh dedikasi.
Katanya, dia ke klinik tersebut pagi tadi untuk membuat pemeriksaan kesihatan selepas mengalami sakit pinggang sejak sekian lama.
“Sampai kat depan (klinik), ada nurse (jururawat) menyambut, tanya ada demam tak, kontek rapat ada tak, da selesai dia suruh ambil nombor. Sampai kat tempat nombor, nurse tu cakap, ni janji temu 30 hb encik.
“Masa saya berjalan hampa, datang akak nurse yang mula-mula tadi dan ambil slip janji temu saya kemudian dia pergi tanya doktor. Doktor tanya saya sakit sangat tak?,” katanya di laman Facebook.

Amir berkata, dia boleh tahan lagi sakitnya itu, namun jururawat tadi masih tetap membantunya dengan membuat semakan di klinik berhampiran.
Katanya, walaupun tiada kekosongan janji temu, namun dia sangat berpuas hati dengan layanan kakitangan klinik tersebut yang telah banyak membantunya.
Jelasnya, sebagai tanda terima kasih, dia telah menghadiahkan kakitangan klinik tersebut dengan coklat dan air.
“Tak dapat ‘cek up’ pun takpa, janji saya dapat berjumpa orang yang baik-baik hari ini. Saya doakan supaya akak, dan kawan-kawan akak, serta keluarga, sentiasa berada dibawah lindunganNya,” kata Amir.
Susulan perkongsian itu, rata-rata netizen memuji sikap kakitangan klinik berkenaan yang telah menunjukkan teladan baik kepada masyarakat walaupun ketika ramai diantara mereka telah ‘penat’ melawan Covid- 19.
Sehingga pukul 7 petang tadi hantaran tersebut telah dikongsi lebih 150 kali dan mendapat lebih 3,700 tanda suka.- K! ONLINE


[VIDEO] Nyaris maut dilanggar treler ketika isi angin tayar
Oleh MOHD YUNUS YAKKUB

24 November 2021, 7:41 pm
KLANG – Seorang lelaki nyaris maut apabila dilanggar sebuah treler ketika sedang mengisi angin tayar motosikalnya di sebuah stesen minyak di Bandar Sultan Suleiman, dekat sini hari ini.
Dalam kejadian kira-kira pukul 8.30 pagi, mangsa yang berusia 29 tahun berasal dari Grik, Perak itu mengalami luka di tangan serta sakit di bahagian kaki dan badan.
Ketua Polis Daerah Klang Utara, Asisten Komisioner S. Vijaya Rao berkata, kejadian dikatakan berlaku ketika treler dipandu wanita berusia 35 tahun sedang membuat pusingan U di dalam kawasan stesen minyak berkenaan.
Katanya, mangsa yang sedang mengisi angin tayar motosikalnya jenis Honda RS150 kemudian dilanggar treler tersebut.
“Akibat pelanggaran tersebut, penunggang motosikal itu telah tertolak ke kiri dan hampir tergilis.
“Berdasarkan siasatan awal mendapati pemandu wanita itu mempunyai lesen E bagi membawa jentera berat,” katanya dalam kenyataan hari ini.

Jelas beliau, pihaknya telah menerima laporan daripada pemandu treler tersebut manakala belum lagi daripada mangsa yang masih dirawat di sebuah hospital swasta.
“Siasatan lanjut masih dijalankan bagi mengenal pasti punca sebenar kejadian,” ujarnya.
Katanya, kes disiasat mengikut Seksyen 43(1) Akta Pengangkutan Jalan 1987. -K! ONLINE


Bank di Britain laksana sistem bekerja 4 hari seminggu
Oleh KOSMO!

24 November 2021, 7:00 pm
LONDON – Sebuah bank di Britain melaksanakan peraturan bekerja empat hari seminggu tanpa menolak gaji para pekerjanya, sekali gus mendakwa bahawa ia merupakan syarikat terbesar di negara itu yang mengambil langkah sedemikian, lapor stesen penyiaran CNN semalam.
Bank Atom pada semalam turut mengumumkan jumlah jam bekerja setiap minggu bagi 430 kakitangannya diturunkan daripada 37.5 jam kepada 34 jam seminggu dengan jangkaan hampir kesemua mereka akan mengambil cuti pada Isnin atau Jumaat.
Perubahan itu bagaimanapun adalah secara sukarela.
Dasar itu berkuat kuasa pada 1 November lepas dan diperkenalkan untuk menyokong ‘kesejahteraan mental dan fizikal’ pekerja, selain meningkatkan produktiviti, kata syarikat itu. Majoriti pekerja dilaporkan telah beralih kepada sistem kiraan bekerja yang baru.
‘’Bekerja empat hari seminggu memberi lebih banyak peluang kepada pekerja untuk mengejar minat, meluangkan masa bersama keluarga dan membina keseimbangan kerja dengan kehidupan yang lebih sihat,’’ kata Ketua Pegawai Eksekutif Atom, Mark Mullen dalam satu kenyataan.
Mullen menambah, setakat ini beliau tidak melihat penurunan produktiviti atau tahap perkhidmatan pelanggan, tetapi ia ‘akan mengambil masa untuk orang ramai menyesuaikan diri’. – Agensi


Lelaki gelar diri Batman, bantu polis tangkap penjenayah
Oleh KOSMO!

24 November 2021, 7:30 pm
STOCKTON, CALIFORNIA – Seorang lelaki yang menjalankan aktiviti membanteras beberapa kes jenayah di bandar Stockton, California sejak beberapa tahun lalu menggunakan kaedah ala Batman mendakwa telah berjaya menangkap seorang pembunuh, lapor akhbar Daily Star semalam.
Lelaki yang hanya mahu dikenali sebagai ‘Bruce Wayne’ atau ‘Batman Stockton’ itu menangkap individu tersebut selepas mendapati dia mempunyai ciri-ciri sama seperti seorang individu yang sedang diburu polis bagi dua kes pembunuhan.
Randall Allenbaugh, 29, ditahan polis berkaitan kematian Skyler McConnell, 17 dan Chimera Skaggs, 16 yang ditikam sehingga mati di Lodi minggu lalu.
Menurut ‘Bruce Wayne’, dia hanya mahu keadaan menjadi sama seperti semasa dia kecil.
“Saya membesar di Stockton dan dahulu, keadaannya tidak seteruk sekarang.
“Saya merupakan ‘Batman’ sebenar,” katanya.

‘Bruce Wayne’ mendakwa mengesan suspek yang menunjukkan tanda-tanda pernah terlibat dengan perlawanan membabitkan pisau dan menahannya sebelum menyerahkan lelaki itu kepada pihak polis.
Pihak berkuasa bagaimanapun hanya berdiam diri berkenaan penglibatan lelaki misteri tersebut dalam tangkapan itu.
“Polis tidak memberi sebarang komen terhadap dakwaan lelaki itu,” kata seorang wartawan dari stesen televisyen CBS Sacramento. – AGENSI


CT Vet pupuk kesedaran jaga haiwan
Oleh KOSMO!

24 November 2021, 7:10 pm
PETALING JAYA – kecintaan terhadap dunia haiwan terutama kucing antara pendorong utama Dr. Siti Nadzirah Zulkiffle, 33, menceburi bidang veterinar.
Bagaimanapun pada zaman remajanya sekitar usia 16 tahun, dia langsung tidak tahu aka kewujudan jurusan kedoktoran haiwan ditawarkan di pusat pengajian.
Akui Siti Nadzirah atau mesra disapa Dr. Naz, mulanya dia bercita cita menjadi doktor bidan, namun akhirnya bersykukur dapat menyambung pengajian dalam bidang Perubatan Veterinar di Universiti Putra Malaysia, Serdang, Selangor.
Sejak tujuh tahun lalu, Dr. Naz menjadi pengasas klinik dan penjagaan haiwan CT Vet yang berpangkalan di Gelang Patah, Johor Bahru, Johor.
“Berpegang kepada prinsip setiap makhluk termasuk haiwan, saya percaya semua perlu dilayan baik. Itu juga antara sebab saya begitu berazam memiliki klinik haiwan sendiri.
“Saya sendiri begitu dekat dengan haiwan terutama kucing. Hati memang cepat tersentuh dan hiba melihat haiwan itu diapa apakan atau terbiar begitu saja.

“Kesedaran mengenai hal membela haiwan ini dengan baik sudah mula ada kalau mahu dibandingkan dulu. Cuma kita kena terus mendidik tentang peri pentingnya menjaga haiwan dengan cara betul,” katanya.
Tambahnya, kewujudan banyak pilihan klinik haiwan yang menawarkan pelbagai perkhidmatan antara yang membuatnya tersenyum bangga kini.
Ujar Dr. Naz, semakin ramai pencinta haiwan terutama haiwan peliharaan seperti kucing yang begitu mementingkan penjagaan khusus si bulu seperti ‘anak’ sendiri menjadikan permintaan terhadap bidang veterinar semakin bertambah.
“Klinik saya sendiri sampai tahap menawarkan khidmat rundingan percuma sejak Mac tahun lalu sebab nak galakkan lebih ramai lagi menjaga haiwan dengan kaedah betul.
“Tidak dinafikan kos penjagaan rawatan haiwan boleh mencecah ribuan ringgit. Jadi kalau pandai jaga dan mencegah, kos mahal itu dapat dielak,” katanya.
Bagi meneruskan ruang memberi kesedaran yang mahu diperjuangkan, Dr. Naz terus mahu menyedarkan lebih ramai pencinta haiwan terutama di Johor dan berdekatan datang ke kliniknya.
“Selain berkongsi info penting dan tips, jika ada kesulitan melingkari haiwan peliharaan anda, datanglah ke klinik CT Vet.
“Saya sendiri mewujudkan akaun media sosial seperti Instagram @klinik_haiwan_ct_vet, Facebook (klinik haiwan CT Vet) dan di aplikasi telegram sahabatctvet,” katanya. – K! ONLINE


[VIDEO] Pembuat perabot maut, motosikal bertembung Vellfire
Oleh ROHANA MOHD. NAWI

24 November 2021, 7:48 pm
MACHANG – Seorang pembuat barangan perabot maut selepas motosikal yang ditunggangnya bertembung dengan sebuah kenderaan pelbagai guna dinaiki empat sekeluarga di hadapan sebuah stesen minyak di kilometer 3.3, Jalan Machang-Tanah Merah, di sini hari ini.
Dalam kejadian kira-kira pukul 9.20 pagi itu, mangsa, Muhammad Fakhrur Radzi Yahani, 24, yang mengalami kecederaan parah pada beberapa bahagian anggota badan meninggal dunia di lokasi kejadian .
Ketua Polis Daerah Machang, Deputi Superintendan Ganti Jimmy berkata, siasatan awal mendapati, mangsa yang menunggang motosikal jenis Suzuki Smash Revo dipercayai tiba-tiba keluar dari simpang sebuah stesen minyak menghala ke Machang.
Menurutnya, insiden itu menyebabkan MPV jenis Toyota Vellfire yang dinaiki empat sekeluarga tidak sempat mengelak lalu bertembung dengan motosikal mangsa.
“Mangsa disahkan meninggal dunia di lokasi kejadian dan mayatnya dihantar ke Hospital Machang untuk proses bedah siasat.
“Manakala pemandu MPV, isteri bersama ibu dan bapanya turut cedera dan mereka dihantar ke hospital sama untuk rawatan lanjut,” katanya ketika dihubungi Kosmo! hari ini.

Jelas beliau, kemalangan itu disiasat mengikut Seksyen 41(1) Akta Pengangkutan Jalan 1987. -K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


[VIDEO] Budak berbasikal nyaris dilanggar ketika melintas
Oleh KOSMO!

24 November 2021, 6:36 pm
PETALING JAYA – Tindakan seorang kanak-kanak yang sedang menunggang basikal melintas jalan secara melulu nyaris menyebabkan kemalangan dengan sebuah kenderaan.
Aksi bahaya kanak-kanak tersebut telah dirakam oleh kamera papan pemuka sebuah kenderaan sebelum ia dimuat naik di laman Facebook Dashcam Onwer Malaysia.
Menerusi rakaman berdurasi 16 saat itu, kelihatan sebuah basikal yang sedang ditunggang seorang kanak-kanak berbaju kuning secara melulu melintas jalan.
Aksi tersebut bagaimanapun tidak menyebabkan sebarang kemalangan kerana ketika itu kenderaan perakam dipandu dalam keadaan perlahan serta jalan raya agak lengang.
Difahamkan kejadian itu dirakam di sebuah kawasan di Kota Tinggi, Johor pada Ahad lalu.
Susulan perkongsian itu, rata-rata netizen telah meninggalkan pelbagai reaksi di ruangan komen yang menasihatkan remaja terbabit supaya berhati-hati ketika melintas jalan.

“Umur adik masih panjang, nasib baik kereta itu perlahan, cuba bayangkan kalau kereta itu laju, mungkin adik kini berada di hospital atau kubur,”tulis Lutpi Omar.
Turut meninggalkan komen adalah seorang lagi pengguna dikenali sebagai Siti Dewi.
“Ibu bapa perlu pantau anak mereka, bila terjadi kemalangan mulalah salahkan orang lain, sedangkan salah anak mereka.
“Pengguna dashcam juga amat perlu ketika ini supaya ia menjadi bukti apabila berlaku kes kemalangan,” ujarnya.-K! ONLINE


Jagung kukus Tok Wan buat ramai ‘terliur’
Oleh NIA AMIRA NAJWA AZMI

24 November 2021, 6:45 pm
PETALING JAYA – Tindakan seorang warga emas yang digelar Tok Wan telah membuatkan ramai ‘terliur’ apabila melihatnya memasak jagung kukus dengan resipinya yang tersendiri.
Berdasarkan sebuah klip video berdurasi 30 saat yang dikongsikan @nisaafashiha di aplikasi TikTok, jualan Tok Wan itu mendapat sambutan hebat dalam kalangan penduduk di kawasan Gurun, Kedah.
Tok Wan dilihat menggunakan resipi tersendiri apabila mencampurkan mentega dengan serbuk santan, susu, garam dan akhir sekali lada sulah untuk rasa jagung kukus yang lebih sedap dan berlemak.
“Betul sedap jagung Tok Wan ini, tak jumpa dekat mana-mana. Saya ada dapat resipi daripada Tok Wan, Dia kata selepas balik ke rumah boleh buat sendiri, memang menjadi,” ujar @themylia.
“Tak kedekut langsung Tok Wan letak bahan-bahan, manis masin berlemak, rasa sedap,” ujar @afidaa pula.
“Kena beratur untuk beli, kalah beratur beli nasi kandar Penang, nak menumpang beli pun kadang kala rasa serba salah,” jelas @MuhdHafisHidayat. – K! ONLINE


Pasangan suami isteri muda edar ganja antara ditahan
Oleh SHAMSUL KAMAL AMARUDIN

24 November 2021, 7:36 pm
LUMUT – Sepasang suami isteri muda yang disyaki menjadi pengedar ganja antara yang ditahan dalam Op Sarang Khas Bersepadu (Jihad Dadah) Daerah Manjung yang bermula Ahad lalu sehingga semalam.
Ketua Polis Daerah Manjung, Asisten Komisioner Nor Omar Sappi berkata, pasangan berusia 27 tahun itu ditahan di sebuah rumah di sini kira-kira pukul 6.30 petang kelmarin.
“Pemeriksaan Ketua Polis Balai Seri Manjung bersama anggota di dalam rumah menemui cebisan-cebisan daun kering mampat disyaki dadah jenis ganja dengan anggaran berat 114.61 gram.
“Siasatan awal mendapati pasangan itu yang memiliki seorang anak perempuan berusia lima tahun menjadi penagih ganja sejak setahun lalu dan mula mengedar dadah tersebut hampir dua bulan,” katanya ketika dihubungi hari ini.
Jelasnya, pasangan itu yang tidak bekerja memasarkan dadah itu sekitar Lumut dan Sitiawan dalam kalangan penagih yang dikenali.
“Polis turut menemui alat menghisap dadah di rumah yang mereka duduki,” ujarnya.

Menurut beliau, kedua-duanya yang positif dadah direman sehingga 29 November ini bagi membantu siasatan di bawah Seksyen 39A(2) Akta Dadah Berbahaya (ADB) 1952.
Dalam pada itu, operasi sama juga telah menahan 49 individu lain atas pelbagai kesalahan dadah. -K! ONLINE


Cubaan 14 PATI masuk ikut jalan tikus gagal
Oleh MASTURAH SURADI

24 November 2021, 7:23 pm
KOTA TINGGI – Seramai 14 orang pendatang asing tanpa izin (PATI) Warga Indonesia berjaya diberkas ketika cuba memasuki negara ini melalui jalan tikus di Teluk Punggai, dekat sini awal pagi hari ini.
Markas Divisyen Ketiga Infantri Malaysia (3 Div) dalam kenyataan hari ini memaklumkan, kesemua PATI berusia 20 hingga 45 tahun itu ditahan dalam Op Benteng di kawasan tanggungjawab Briged Ketujuh Infantri Malaysia (7 Bgd).
Katanya, pergerakan PATI tersebut berjaya dikesan pada pukul 2 pagi selepas Radar Sistem Pengawasan Maritim Laut Malaysia (SWASLA) mengesan bot yang mencurigakan menghala ke arah Teluk Punggai.
“Sekitar pukul 3.30 pagi, anggota petugas pos pemerhati juga turut mengesan pergerakan bot yang mencurigakan di perairan tersebut serta mengesan kelibat orang sedang menuruni bot menuju ke pantai.
“Hasil serbuan yang dilakukan pada pukul 4.40 pagi telah berjaya menahan dan membuat penangkapan ke atas sembilan PATI dipercayai baru saja tiba ke negara ini melalui jalan yang tidak sah,” katanya dalam kenyataan hari ini.
Menurut kenyataan itu lagi, Tim Quick Reaction Force (QRF) bersama tim Drone Bahagian Staf Perisikan Pertahanan (BSPP) kemudian telah diaturgerakkan bagi membuat penjejakan untuk mencari kemungkinan saki baki PATI yang masih bersembunyi.

Pada pukul 9 pagi, Tim QRF telah berjaya menangkap lima lagi PATI berhampiran kawasan tangkapan pertama yang dipercayai saki baki PATI yang baru tiba ke negara ini. -K! ONLINE


Polis siasat 68 laporan palsu hilang MyKad
Oleh NOR AZIAH MAT NOH

24 November 2021, 6:54 pm
KUALA LUMPUR – Polis membuka 68 kertas siasatan berhubung laporan palsu kehilangan MyKad yang dibuat segelintir individu yang tidak bertanggungjawab sejak Januari tahun ini hingga Ahad lalu.
Ketua Polis Daerah Sentul, Asisten Komisioner Beh Eng Lai berkata, kebanyakan individu tersebut membuat laporan palsu dengan mendakwa telah diragut atau disamun.
“Siasatan lanjut mendapati, kebanyakan kejadian yang dilaporkan adalah rekaan semata-mata dan kehilangan MyKad berlaku adalah atas kecuaian sendiri.
“Tujuan laporan polis itu dibuat adalah untuk mengelakkan individu terbabit daripada didenda oleh Jabatan Pendaftaran Negara (JPN),” katanya dalam sidang akhbar di Ibu Pejabat Polis Daerah (IPD) Sentul, di sini hari ini.
Jelas beliau, sebanyak 68 kertas siasatan telah dibuka dan daripada jumlah tersebut, sebanyak 59 telah dituduh di mahkamah mengikut Seksyen 182 Kanun Keseksaan.
“Individu tidak bertanggungjawab yang membuat laporan palsu akan membazirkan masa, tenaga pegawai penyiasat dan wang kerajaan semata-mata hendak menyiasat kes yang tidak wujud.

“Oang ramai dinasihatkan agar sentiasa mematuhi undang-undang dan bersama-sama menjaga keamanan serta ketenteraman. Tindakan tegas akan diambil terhadap mana-mana individu yang melanggari undang-undang di dalam negara ini,” tegasnya. – K! ONLINE


Sindiket tipu ubah suai rumah tumpas
Oleh NOR AZIAH MAT NOH

24 November 2021, 6:03 pm
KUALA LUMPUR – Polis berjaya menumpaskan sindiket penipuan ubah suai rumah selepas menahan dua lelaki warga asing di sebuah apartmen di sekitar Pantai Dalam pada 5 November lalu.
Difahamkan, sindiket berkenaan telah berjaya menipu lebih 40 pemilik apartmen dengan kerugian sebanyak RM84,550.
Ketua Polis Daerah Sentul, Asisten Komisioner Beh Eng Lai berkata, kedua-dua suspek yang berusia dalam lingkungan 40 hingga 50 tahun itu ditahan pukul 7.30 malam.
“Hasil siasatan mendapati, suspek akan menawarkan pakej ubah suai dalaman rumah serendah RM14,000 serta pembelian perabot, barangan elektrik dan perkhidmatan mendapatkan penyewa untuk rumah mangsa.
“Suspek yang menyamar sebagai ejen pengurusan hartanah akan menghubungi mangsa melalui panggilan telefon dan menawarkan pakej pengubahsuaian apartmen itu. Mangsa yang berminat akan membuat bayaran kepada suspek.
“Sindiket kemudiannya akan menunjukkan gambar atau video pemasangan perabot dan barangan elektrik di apartmen mangsa sebagai bukti sebelum membuka semula barangan terbabit untuk dipasang di rumah mangsa-mangsa yang lain,” katanya pada sidang akhbar di Ibu Pejabat Polis Daerah (IPD) Sentul, di sini hari ini.

Menurut beliau, sindiket yang aktif pada awal tahun ini menggunakan modus operandi itu bagi mengaburi mangsa seolah-olah barangan serta perkhidmatan yang ditawarkan suspek itu telah disediakan seperti dalam pakej.
“Dalang utama sindiket penipuan ini berjaya melarikan diri, namun polis sedang giat memburu suspek.
“Kita juga berjaya merampas beberapa barangan yang digunakan untuk menipu mangsa seperti set katil, meja makan, tilam, sebuah peti ais, mesin basuh dan sofa,” jelasnya. – K! ONLINE.


Muhammad Sanusi ‘cuit’ lagi JDT
Oleh MOHD. RAFIE AZIMI

24 November 2021, 6:08 pm
PRESIDEN Persatuan Bola Sepak Kedah (KFA), Datuk Seri Muhammad Sanusi Md. Nor sekali lagi ‘mencuit’ JDT dengan memuat naik status berhubung sikap ditunjukkan para pemain jaguh dari selatan itu di laman Facebook rasminya, semalam.
Menurutnya, pemain-pemain JDT seolah-olah dilatih untuk bersikap sombong terhadap pemain pasukan lain.
“Kelaku depa (mereka) ini seperti dilatih supaya ‘kerek’ dengan pemain pasukan lain seolah-olah pasukan lain dalam kelas (kasta) lebih rendah.
“‘Kerek’ adalah istilah lain bagi bongkak yang dibina terutamanya dalam kalangan pegawai dan pemain dan pegawai import atau naturalisasi yang besar kepala,” katanya.
Bersama status tersebut, Muhammad Sanusi turut berkongsi pautan sebuah akhbar yang melaporkan pandangan Tenaga Pengajar Bahagian Teknikal Pengadil, Persekutuan Bola Sepak Antarabangsa (FIFA), Subkhiddin Mohd. Salleh, mengenai tindakan pemain pertahanan JDT, Shane Lowry mengasari Jordan Mintah dalam perlawanan pada separuh akhir pertama Piala Malaysia, Isnin lalu.
Menurut Subkhiddin yang juga bekas Pengerusi Jawatankuasa Pengadil Persatuan Bola Sepak Malaysia (FAM), Lowry yang merupakan pemain import dari Australia boleh dikenakan hukuman berat memandangkan keganasan itu berlaku sewaktu keadaan ‘out of play’.

Insiden tersebut menjadi polemik dalam kalangan peminat bola sepak tanah air apabila Lowry dilihat meluruh ke arah Mintah sebelum menarik baju dan menolak pemain dari Ghana itu yang sedang dalam keadaan terbaring pada minit ke-71.
Tindakan itu menimbulkan suasana tegang namun pengadil, Tuan Mohd. Yaasin Tuan Mohd. Hanafiah tidak melayangkan kad amaran kepada Lowry menyebabkan timbul polemik dalam kalangan peminat bola sepak tanah air berhubung kejadian tersebut.
Muhammad Sanusi sebelum ini menarik perhatian peminat bola sepak tanah air apabila sering membalas kenyataan-kenyataan dibuat pemilik JDT, Tunku Ismail Sultan Ibrahim di laman Facebook, terutamanya menjelang pertemuan pada suku akhir Piala Malaysia antara kedua-dua pasukan pada minggu lalu. – K! ONLINE


Perkampungan ‘hantu’ di Sepanyol muncul semula selepas 30 tahun
Oleh KOSMO!

24 November 2021, 6:30 pm
MADRID – Sebuah perkampungan di Sepanyol yang tenggelam dalam pembinaan sebuah kawasan tadahan air selepas ditinggalkan penduduknya muncul semula selepas paras air menurun, lapor laman berita MailOnline semalam.
Dalam sebuah tragedi, kampung Aceredo dilanda banjir pada 1992 apabila loji hidroelektrik Portugis menutup pintu airnya, menyebabkan sungai Limea membanjiri tanah dan bangunan di kawasan sekitarnya.
Namun, dalam beberapa keping foto kelmarin, paras air di empangan itu mulai surut, sekali gus memunculkan semula rumah-rumah dan jelapang milik penduduk Aceredo sebelum mereka terpaksa menyerahkan tanah tersebut dan berpindah.
Banyak dinding dan bangunan di kampung itu telah runtuh namun beberapa struktur bangunan masih kukuh.
Tragedi Acedero bermula dengan perjanjian dibuat pada 1968 antara ketua negara dari Sepanyol dan Portugal iaitu Francisco Franco dan António de Oliveira Salazar, untuk menggunakan sungai sempadan kedua-dua negara itu  bagi membina empangan Lindoso.
Perjanjian tersebut bagaimanapun menyebabkan berlakunya rampasan tanah dan rumah di beberapa buah kampung.

Selain Aceredo, empat buah kampung lain iaitu O Bao, Buscalque, A Reloeira dan Lantemil hilang ditenggelami air apabila pintu empangan itu ditutup, memaksa penduduk di situ berpindah pada 1992. – AGENSI


Pengendali lebuh raya gagal urus hakisan, lumpur berdepan tindakan
Oleh NORHAYATI YAHAYA

24 November 2021, 6:21 pm
SHAH ALAM – Tindakan berterusan akan dikenakan kepada mana-mana pengendali lebuh raya di Selangor yang melanggar peraturan termasuk kegagalan mengurus hakisan dan lumpur.
Pengerusi Jawatankusa Tetap Infrastruktur dan Kemudahan Awam, Pertanian & Perladangan dan Industri Asas Tani Selangor, Izham Hashim berkata, tindakan wajar itu bagi mengelak sebarang kelemahan dilakukan mereka sehingga menyebabkan kejadian seperti banjir contohnya.
Menurut beliau, pihaknya percaya pembinaan lebuh raya banyak menyumbang kepada pencemaran dan kekeruhan Sungai Ampang selain dipengaruhi projek pembinaan di kawasan sekitar.
“Sebab utama (banjir) ialah hujan yang melebihi 100 milimeter (mm) dalam masa yang panjang sehingga lebih tiga jam sehingga sistem saliran tidak dapat menampung air sebanyak ini,” katanya ketika dihubungi Kosmo! di sini hari ini.
Beliau menegaskan, siasatan lanjut masih dijalankan pihak berkuasa berhubung kejadian banjir lumpur di kawasan Ampang khususnya di Kampung Lembah Jaya Utara dan Kampung Lembah Jaya Selatan.
Kosmo! hari ini melaporkan hujan lebat berterusan selama lebih tiga jam pada petang kelmarin mengakibatkan kawasan Ampang dinaiki air sehingga paras pinggang menyebabkan kira-kira 162 buah keluarga terjejas teruk.

Dua kawasan paling terkesan ialah Kampung Lembah Jaya Utara dan Kampung Lembah Jaya Selatan apabila hampir keseluruhan rumah penduduk dipenuhi banjir lumpur sehingga merosakkan pelbagai barang kediaman. -K!ONLINE


Peguam mohon tidak ambil kira Zahid, isteri gemar membeli belah
Oleh NORLIZAH ABAS

24 November 2021, 5:52 pm
KUALA LUMPUR – Mahkamah Tinggi di sini hari ini diminta agar tidak mengambil kira pandangan pihak pendakwaan ketika mengaitkan tabiat Datuk Seri Dr. Ahmad Zahid Hamidi dan isterinya yang gemar membeli belah barangan berharga yang didakwa menggunakan dana Yayasan Akalbudi.
Peguam Hamidi Mohd. Noh berhujah, pandangan tersebut tidak sewajarnya dipertimbangkan oleh mahkamah kerana ia tidak relevan dalam kes rasuah, pecah amanah dan penggubahan wang haram yang dihadapi oleh bekas Timbalan Perdana Menteri itu.
Beliau merujuk kepada butiran penghujahan Timbalan Pendakwa Raya Datuk Raja Rozela Raja Toran bahawa Ahmad Zahid dan isteri, Datin Seri Hamidah Khamis menjelaskan bil kad kredit melebihi RM1.3 juta menggunakan wang Yayasan Akalbudi selepas membeli belah di gedung mewah seperti Giorgio Armani, Louis Vuitton dan Hermes dalam tempoh dua tahun.
Raja Rozela ketika itu berhujah antara lain menyatakan: “Walaupun diakui tabiat berbelanja tertuduh dan isteri mungkin tidak menjadi masalah dalam kes ini, seseorang akan tertanya-tanya sama ada mereka memikirkan golongan miskin di negara ini ketika membeli belah di gedung berjenama dan mewah.”
Yayasan Akalbudi yang dimiliki oleh bekas Timbalan Perdana Menteri itu diwujudkan sejak 2013 bagi membasmi kemiskinan dan meningkatkan kebajikan golongan miskin.
Sehubungan itu, Hamidi memohon pandangan mengenai tabiat berbelanja Ahmad Zahid dan Hamidah tidak diambil kira oleh mahkamah kerana ia memprejudiskan anak guamnya dan isteri.

Ujar beliau, pihak pembelaan benar-benar tersinggung dengan kenyataan itu yang tidak sepatutnya dibangkitkan oleh pihak pendakwaan pada sesi penghujahan.
Dalam prosiding hari ini, Hamidi turut menyatakan bahawa Ahmad Zahid tidak sepatutnya didakwa di mahkamah, sebaliknya pihak yang melakukan kesalahan adalah bekas Setiausaha Eksekutifnya, Mejar Mazlina Mazlan. -K! ONLINE


Cahaya misteri berlegar di langit cetuskan teori UFO
Oleh KOSMO!

24 November 2021, 5:51 pm
LONDON – Sepasang kekasih dari Birmingham, Britain terkejut dan keliru apabila melihat cahaya misteri yang berkerdipan di langit ketika sedang memandu dalam karavan milik mereka, lapor akhbar Daily Star semalam.
Kelly Thompson, 29, dan teman lelakinya, Stuart Marshall, 35, mengesan cahaya misteri itu sekitar pukul 6.45 petang (waktu tempatan), 18 November lalu.
Pasangan itu yang menggunakan laluan M6 antara Liverpool ke Manchester ketika itu sedang dalam perjalanan ke Rhyl, Wales Utara.
“Kami sedang memandu dan melihat cahaya pelik di langit yang sukar digambarkan.
“Pada mulanya, saya fikir ia merupakan sesuatu dari darat yang dipancarkan ke langit namun selepas melihat keadaan sekeliling, saya tidak menemui apa-apa,” kata Thompson.
Dia kemudian membuat carian di Google berkenaan cahaya itu namun ia tidak membantu.

Malah, dia turut menjelaskan perkara tersebut kepada rakan-rakannya dan mereka menganggap cahaya itu mungkin datang daripada objek terbang tidak dikenali (UFO). – AGENSI


Babi hutan pun merayau di pasar raya
Oleh NOR AINNA HAMZAH

24 November 2021, 5:36 pm
SEREMBAN – Video kemunculan dua ekor babi hutan berkeliaran di kawasan parkir premis sebuah pasar raya di Seremban Jaya di sini menarik perhatian ramai.
Kemunculan haiwan liar itu sempat dirakam sebelum video berdurasi 26 saat dan dimuat naik semalam selain tular di aplikasi TikTok.
Menurut Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Nurul Ermi Ramli, pihak pengurusan pasar raya sudah membuat laporan berhubung kejadian itu kepada Perhilitan.
“Kita lakukan siasatan dan tidak pasti sama ada video ditularkan itu rakaman baharu atau lama, namun Perhilitan akan melakukan siasatan dan mengambil tindakan.
“Jika diikutkan, awal tahun ini kita dah terima aduan dan mengambil tindakan menangkap tiga babi hutan di kawasan tersebut,” ujarnya.
Menurutnya, ini bukan kali pertama Perhilitan menerima aduan berkenaan babi hutan berkeliaran di luar pasar raya itu. -K! ONLINE


Harga RON97 turun 3 sen, RON95 dan diesel kekal
Oleh LUQMAN RIDHWAN MOHAMED NOR

24 November 2021, 5:55 pm
PUTRAJAYA – Harga runcit petrol RON97 turun sebanyak 3 sen seliter iaitu daripada RM3.08 kepada RM3.05 seliter berkuat kuasa esok sehingga 1 Disember depan.
Kementerian Kewangan (MOF) dalam satu kenyataan berkata, harga runcit petrol RON95 pula kekal pada paras RM2.05 seliter, begitu juga dengan diesel (RM2.15 seliter).
Katanya, kerajaan mengekalkan harga runcit RON95 dan diesel biarpun harga pasaran sebenarnya telah meningkat melebihi harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Hanya aliran air besar di Lubuk Talan
Oleh NOR AINNA HAMZAH

24 November 2021, 6:32 pm
REMBAU – Video yang memaparkan keadaan air sungai di Lubuk Talan, dekat sini bukanlah fenomena kepala air seperti yang didakwa pemilik akaun yang membuat hantaran di laman facebook, sebaliknya hanyalah aliran air besar serta deras sahaja.
Penjaga serta pengurus kawasan berkenaan, Mohd. Jamil Sulaiman, 60, berkata, belum pernah berlaku fenomena berkenaan di kawasan yang menjadi tumpuan orang ramai pada cuti hujung minggu, namun pihaknya sentiasa berhati-hati sekiranya berlaku hujan lebat di kawasan Bukit Bintongan.
Malah menurutnya, sekiranya ia adalah fenomena kepala air, air beraliran deras akan berlaku secara tiba-tiba sedangkan apa yang berlaku di Lubuk Talan ialah aliran air mula deras serta meningkat sedikit demi sedikit dalam tempoh 30 minit.
“Bila nampak sahaja keadaan seperti ini, kami di pihak pengurusan akan segera menyuruh pengunjung naik ke kawasan yang lebih selamat. Hanya selepas tempoh sejam dan keadaan air normal, barulah pengunjung dibenarkan untuk mandi semula.
“Ikutkan kawasan jeram ini agak panjang iaitu sejauh tiga kilometer dan pengunjung biasanya akan memenuhi sekitar satu kilometer jeram ini. Selebihnya adalah kawasan hutan yang jarang-jarang dilalui penduduk,” katanya ketika dihubungi di sini hari ini.
Ujar beliau, Lubuk Talan sering dikunjungi pada hari Sabtu dan Ahad oleh penduduk bukan hanya di sekitar daerah Rembau, bahkan ada juga dari Melaka dan daerah Seremban serta Port Dickson.

Menurutnya, pada hari berkenaan kebiasaannya lebih 150 pengunjung hadir dan pihak pengurusan mengenakan bayaran sebanyak RM3 bagi setiap kenderaan, manakala bagi motosikal pula adalah RM1. -K! ONLINE


‘Ayah buatkan agar-agar, adik tak mahu masuk neraka’
Oleh KOSMO!

24 November 2021, 6:13 pm
PETALING JAYA – Seorang bapa yang baru pulang dari tempat kerja dikejutkan dengan sekeping nota oleh anaknya tentang janji yang telah dibuat bersama rakan-rakan di sekolah bersempena ulang tahun kelahirannya.
Menerusi perkongsian beberapa gambar oleh Amyrul Almuhaziq di laman Facebook semalam, dia berkongsi tentang anaknya yang meninggalkan pesanan meminta pertolongannya untuk membuat agar-agar pandan.
“Assalamualaikum ayah, hari ini hari jadi adik, adik dah janji nak bagi agar-agar pandan dekat kawan-kawan adik, semalam umi balik kerja lewat, selepas isyak terus tidur, tak sempat nak buat apa-apa.
“Boleh tak ayah tolong buatkan dan hantar ke sekolah sebab ustaz adik cakap kalau tak tepati janji nanti berdosa dan masuk ke dalam api neraka,” tulis anaknya di dalam nota tersebut.
Tambahnya lagi, dia berasa kasihan apabila membaca surat daripada anak bongsunya itu yang memintanya untuk membuat agar-agar pandan walaupun dia tidak mengetahui cara untuk memasaknya.
“Balik kerja pagi tadi dapat surat dari anak bongsu, rasa kesian pula bacanya nak tergelak pun ada, tapi atas permintaan sempena hari jadi anak, saya gagahkan juga melihat resipi di ‘google’,” ujarnya.

Susulan perkongsian itu, rata-rata pengguna media sosial memuji sikap yang ditunjukkan oleh kanak-kanak tersebut yang memahami keadaan ibu bapa yang penat baru pulang daripada kerja.
“Ibu bapa yang baik, anak pun akan jadi baik, selamat hari jadi adik saya doakan semoga Allah SWT sentiasa merahmati tuan sekeluarga,” komen Suhana Hashim.
“Seorang anak yang sangat memahami, dia faham umi dia keletihan balik kerja, dia minta tolong ayah pun dengan cara yang sangat baik,” ujar Nurulyana Razak. – K! ONLINE


Noor Hisham antara 5 penerima khas Pingat kebesaran JBPM
Oleh MOHD. HUSNI MOHD. NOOR

24 November 2021, 5:31 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah antara penerima khas Pingat Ketua Pengarah (PKP) pada Majlis Istiadat Penganugerahan Pingat Kebesaran Jabatan Bomba dan Penyelamat Malaysia (JBPM).
Empat lagi penerima khas pingat dalam istiadat yang disempurnakan Ketua Pengarah JBPM, Datuk Seri Mohammad Hamdan Wahid itu turut diberikan kepada Ahli Dewan Negara, Datuk Ras Adiba Radzi dan Ketua Pengarah Agensi Pengurusan Bencana Negara (Nadma), Datuk Dr. Aminuddin Hassim.
Selain itu ialah bekas Ketua Pengarah Nadma, Datuk Mohtar Mohd. Abd. Rahman dan Pengarah Eksekutif Sunway Centre for Planetary Health, Tan Sri Jemilah Mahmood.
Pada masa sama, tiga Pengarah Bomba Negeri turut menerima pingat PKP antaranya adalah Dr. Wan Mohamad Zaidi Wan Isa (Pengarah JBPM Pahang); Md. Hilman Abd. Rashid ( Pengarah JBPM Terengganu) dan Jainal @Zainal Madasin (Pengarah JBPM Kelantan).
Dalam pada itu, seramai empat pengamal media termasuk Wartawan Utusan Malaysia, Maisarah Sheikh Rahim menerima Pingat Cemerlang Bomba (PCB) manakala seorang lagi pengamal media antara 19 penerima Pingat Setia Bomba (PSB).
Sembilan individu pula dikurniakan Pingat Jasa Bomba (PJB) dan 32 lagi individu dianugerahkan PCB menjadikan jumlah keseluruhan penerima pingat kebesaran JBPM tahun ini seramai 72 orang.

Sementara itu, Mohammad Hamdan dalam ucapannya berkata, penganugerahan pingat ini sebagai tanda penghargaan dan penghormatan yang tinggi kepada individu yang istimewa yang telah menyumbang kepada pembangunan organisasi perkhidmatan kebombaan.
Menurutnya, penerima juga memainkan peranan luar biasa dalam menabur jasa dan bakti bagi mendepani isu kesihatan, keselamatan dan kesejahteraan masyarakat. – K! ONLINE


Hujan lebat, ribut petir di Kuala Lumpur, 5 negeri petang ini
Oleh KOSMO!

24 November 2021, 4:52 pm
PETALING JAYA – Seluruh Wilayah Persekutuan Kuala Lumpur serta beberapa kawasan di lima buah negeri akan dibadai hujan lebat dan ribut petir sehingga pukul 6 hari ini.
Menerusi perkongsian di laman Facebook, Jabatan Meteorologi Malaysia (MetMalaysia) memaklumkan, lima buah negeri lain yang dijangka mengalami keadaan cuaca sama adalah Pahang, Selangor, Negeri Sembilan, Sarawak dan Sabah.
Bagi negeri Pahang, kawasan yang dijangka terlibat adalah Bentong, manakala di Selangor ia melibatkan kawasan Hulu Selangor, Gombak dan Hulu Langat.
Untuk negeri Sembilan pula, ia melibatkan kawasan Jelebu, Kuala Pilah dan Jempol.
Beralih ke negeri Sarawak, kawasan yang akan terjejas adalah Kuching, Samarahan, Betong, Kapit, Bukit Mabong, Belaga, Bintulu, Miri, Subis, Marudi, Limbang.
Sementara itu, bagi negeri Sabah pula, ia melibatkan kawasan Pedalaman Sipitang, Beaufort, Pantai Barat, Papar, Ranau, Kota Belud, Tawau, Lahad Datu, Sandakan, Kinabatangan dan Kudat.-K! ONLINE.


Jika hanya nak glamor, jadi ‘influencer’ saja – Tiara Jacquelina
Oleh NUR EMIRA SAIZALI

24 November 2021, 5:00 pm
PETALING JAYA – Lebih dua dekad bergelumang sebagai anak seni, aktres dan penerbit tersohor Puan Sri Tiara Jacquelina berpendapat seorang pelakon harus mempunyai ilmu dan dedikasi yang tinggi.
Katanya, disiplin, bakat dan dedikasi harus seiring sekiranya ingin bergelar seorang anak seni yang hebat.
“Pelakon yang hebat perlu ada disiplin dan keinginan tinggi untuk belajar perkara baharu. Tidak boleh cepat perasan dan rasa diri hebat kerana sebagus manapun kita, beratus lebih ramai pelakon bagus di luar sana.
“Selain itu, pelakon yang baik pasti mempunyai serinya sendiri dan orang pandang bukan sebab lawa tetapi kualiti dan dedikasinya,” katanya.
Tiara berkata demikian dalam sesi siaran langsung Instagram bersama Persatuan Wartawan Hiburan Malaysia (WHAM) malam tadi.
Dalam pada itu, pemilik trofi Pelakon Wanita Terbaik Festival Filem Malaysia ke-12 untuk filem Ringgit Kassorga itu juga memberitahu individu yang ingin menjadi pelakon terbaik juga harus berani melalui keperitan sebagai seorang anak seni.

“Kalau setakat hendak mengejar populariti dan glamor, jadi saja pempengaruh media sosial (influencer) dalam Instagram tetapi jika nak jadi pelakon, perlu bersedia dan berani menghadapi peritnya.
“Malah, pelakon yang baik juga perlu mengelakkan diri daripada terpalit dengan kontroversi serta tidak mudah melatah,” katanya lagi.
Selain disiplin yang tinggi, pelakon filem Puteri Gunung Ledang itu juga berpendapat kelas lakonan merupakan platform terbaik untuk mengajar tentang keyakinan diri selain mengasah bakat sedia ada.
“Ya, perlu pergi kelas lakonan. Jika berlatih, misi akan lebih jelas dan keyakinan juga akan diperoleh daripada latihan yang disediakan.
“Keyakinan belajar dalam kelas lakonan berbeza dengan berlatih sendiri seperti menghafal skrip dalam kereta. Impaknya sangat berbeza,” tutur aktres berusia 54 tahun itu.
Selain Tiara, artis lain yang akan turut berkongsi kisah menarik mereka ialah Fauziah Ahmad Daud, Maya Karin, Syamsul Yusof, Mawi, Yana Samsudin, pengarah dan penerbit filem seperti Datuk Ziela Jalil, Fadzil Teh dan Datuk A. Aida.
Sesi tersebut yang bermula Sabtu lalu akan berlangsung sehingga 29 November ini pada pukul 9 malam menerusi Instagram Wartawan Hiburan. – K! ONLINE


Ella pun anxiety, jangan malu minta bantuan
Oleh HANISAH SELAMAT

24 November 2021, 5:25 pm
CYBERJAYA – Ratu rock tanah air, Ella mengakui situasi Covid-19 yang berlarutan hampir dua tahun turut menjejaskan kesihatan mentalnya.
Kata penyanyi berusia 55 itu, rekod kesihatan lampaunya yang pernah menghidap anxiety turut menyumbang turut menyumbang ketidakstabilan emosinya sehingga kembali diserang masalah sama.
Penyanyi Sepi Sekuntum Mawar Merah itu berdepan kerisauan rasa tidak selamat, hilang keyakinan diri dan gementar setiap kali hendak keluar dari rumah.
“Sebenarnya saya menghadapi tekanan perasaan ketika negara berdepan pandemik. Mungkin disebabkan suatu ketika dulu saya pernah melalui ‘anxiety’ yang teruk.
“Waktu itu saya sudah mencipta nama sebagai penyanyi namun masih sukar bergaul dan pemalu hingga sukar untuk berasa yakin di hadapan orang terutama ketika mahu mengadakan persembahan.
“Hanya keluarga tahu mengenai keadaan saya ini malah atas nasihat mereka saya mendapatkan bantuan sekali gus membolehkan situasi serangan panik itu dapat saya kawal sampai ke hari ini.

“Cuma serangan itu datang semula ketika awal fasa Perintah Kawalan Pergerakan (PKP) apabila sesekali secara tiba-tiba tangan saya menggigil dan otak menjadi kosong sampai tak boleh buat apa-apa,” katanya.
Ella mendedahkan, banyak tawaran terpaksa ditolak kerana setiap kali keluar rumah, dia berasa tidak selesa, takut-takut dan tertanya-tanya sampai bila keadaan sebegitu akan berterusan.
“Selepas beberapa fasa PKP sejujurnya saya memang kurang selesa keluar rumah sebab masih dibelenggu rasa risau. Tapi sampai bila mahu dihimpit perasaan takut?
“Banyak kali juga saya tolak undangan membuat persembahan, namun kini selepas mengambil sejenis suplemen herba serta makanan tambahan lain, keadaan kesihatan dalaman saya semakin baik,” katanya.
Justeru, Ella menasihatkan orang ramai yang berdepan masalah agar tidak mendapatkan bantuan pakar bagi mengurangkan risiko serangan yang lebih teruk sehingga menjejaskan kualiti kehidupan.
“Nasihat saya kepada sesiapa yang mempunyai masalah sama, pergilah dapatkan bantuan pakar. Jangan anggap ia boleh diatasi sendiri kerana kesihatan mental bukan perkara main-main.
“Jangan malu atau rasa kita yang salah. Saya sendiri sedia membuat pengakuan terbuka sebegini sebagai sebahagian daripada tanggungjawab membantu insan lain,” kata usia majlis menandatangani memorundum persefahaman (MoU) antara Saudagar Santai Group (SSG) dan Ricabot sebagai pengguna dan peserta affiliate Ricabot.
Penghibur tersohor itu dilantik sebagai duta SSG yang turut bertanggungjawab menjayakan mengadakan persembahan khas bagi program Road Tour – Rock Of Crypto di beberapa lokasi di seluruh negara.
Kata pemilik nama asal Nor Zila Aminuddin, pelantikan berkenaan secara tidak langsung membuka peluang untuknya melepas rindu melakukan siri jelajah yang pernah dijayakan satu ketika dahulu.
Pembabitan dalam aktiviti sebegitu juga secara tidak langsung memberi peluang buat Ella untuk menjalani kehidupan normal dalam norma baharu musim endemik. – K! ONLINE


Bomba siap sedia hadapi banjir di Ampang
Oleh MUHD AFIQ AL-HAFIZ MAT YUSOF

24 November 2021, 5:21 pm
PETALING JAYA – Jabatan Bomba dan Penyelamat Malaysia (JBPM) bersiap siaga sekiranya kejadian banjir di kawasan Kampung Lembah Jaya Utara dan Lembah Jaya Selatan berulang.
Pengarah Bomba Selangor, Norazam Khamis ketika dihubungi Kosmo! berkata, ketika ini, tiada laporan banjir diterima namun pihaknya akan menjalankan rondaan di kawasan yang dijangka terjejas bagi memastikan keselamatan penduduk.
“Kita juga telah mengarahkan beberapa Balai Bomba dan Penyelamat (BBP) yang berdekatan seperti BBP Ampang dan Pandan untuk bersiap sedia untuk ke lokasi.
“Arahan untuk bersiap siaga di BBP terlibat telah dikeluarkan dan seramai tujuh anggota untuk satu balai telah diberi arahan untuk ditugaskan ke lokasi sekiranya perlu,” katanya di sini hari ini.
Norazam turut mengingatkan orang ramai terutamanya di kawasan Ampang untuk bersedia sekiranya kejadian tidak diingini berlaku.
“Penduduk di kawasan berisiko tinggi dinasihatkan untuk melakukan persediaan awal seperti menyimpan dokumen penting di tempat lebih tinggi, memastikan anak-anak berada di rumah dan tidak menyentuh dawai elektrik sekiranya banjir berlaku,” jelasnya.

Kosmo! pada Isnin lalu melaporkan, hujan lebat berterusan selama hampir dua jam mengakibatkan dua kawasan di Kampung Lembah Jaya Utara dan Lembah Jaya Selatan dinaiki air setinggi kira-kira satu meter.
Difahamkan, sebanyak 206 unit rumah dan 1,019 mangsa telah dikenal pasti terjejas akibat kejadian banjir lumpur tersebut.- K! ONLINE.


Penjelasan pengarah restoran sotong RM100
Oleh SAFINA RAMLI

24 November 2021, 5:10 pm
GEORGE TOWN – Wakil Restoran Hameediyah di Lebuh Campbell di sini tampil memberi penjelasan berhubung isu tular mengenai dua ekor sotong goreng yang dijual di restoran nasi kandar itu berharga RM100.
Pengarah restoran, Muhammad Riyaaz Syed Ibrahim berkata, harga kesemua makanan yang dijual di restoran itu disenaraikan dengan jelas termasuk hidangan sotong yang dijual di antara RM10 dan RM150 seekor.
Menurutnya, perkara itu tular selepas satu pasangan membeli dua set nasi berlaukkan sotong di restoran itu semalam dan berkongsi di laman sosial.
“Saya yang mengambil pesanan pasangan itu, di mana mereka telah membungkus sotong goreng untuk dibawa pulang selain nasi beriani, nasi putih, telur masin, sebungkus papadom dan hidangan timun.
“Sotong yang digunakannya untuk hidangan sotong goreng appollo ini tidak murah, kami sendiri membelinya pada harga RM35 hingga lebih RM40 sekilogram malah harga di pasaran sentiasa berubah-ubah,” katanya di sini hari ini.
Menurutnya, sotong goreng yang dibungkus untuk pasangan berkenaan juga bersaiz besar di mana harganya adalah di antara RM110 dan RM120 untuk dua orang namun dia telah memberikan diskaun kepada mereka.

“Apabila pasangan ini menempah hidangan sotong tersebut mereka tidak bertanyakan mengenai harganya.
“Wanita tersebut dengan jelas melihat saya memasukkan jumlah harga sotong ke sistem pembayaran dan dia tidak mengadu apa-apa ketika itu,” katanya.
Terdahulu, tular di media sosial selepas seorang individu memuat naik gambar nasi beriani berlaukkan sotong dan sekeping resit yang memaparkan harga dua ekor sotong goreng di sebuah restoran di sini adalah RM100. – K! ONLINE


Polis terima 117 laporan banjir di Ampang
Oleh MUHD AFIQ AL-HAFIZ MAT YUSOF

24 November 2021, 5:03 pm
AMPANG – Polis menerima sebanyak 117 laporan berhubung kejadian banjir lumpur yang melanda di Kampung Pinggiran dan Kampung Lembah Jaya Utara di sini pada Isnin lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, sebanyak 206 unit rumah dan 1,019 mangsa telah dikenal pasti terjejas akibat kejadian tersebut.
“Kesemua mangsa banjir telah ditempatkan di Dewan Majlis Perbandaran Ampang Jaya (MPAJ) yang dijadikan Pusat Penempatan Sementara (PPS).
“Polis juga telah mendirikan balai bergerak di kawasan PPS bagi memudahkan mangsa terlibat membuat laporan polis,” katanya ketika dihubungi Kosmo! di sini hari ini.
Mengulas lanjut, tiada kemalangan jiwa berlaku sepanjang kejadian banjir tersebut dan setakat ini, anggaran kerosakan masih belum diterima.
“Selain polis, beberapa agensi lain turut membantu mangsa banjir adalah Jabatan Bomba dan Penyelamat Malaysia (JBPM), Jabatan Pertahanan Awam Malaysia, Jabatan Kebajikan Masyarakat, Sukarelawan Malaysia, MPAJ, dan Pejabat Kesihatan Daerah dan serta pertubuhan bukan kerajaan,” jelasnya.

Terdahulu, Kosmo! Online melaporkan, hujan lebat berterusan selama hampir dua jam mengakibatkan dua kawasan di Kampung Lembah Jaya Utara dan Lembah Jaya Selatan dinaiki air setinggi kira-kira satu meter.- K! ONLINE.


Kes Ebit Lew tidak pernah ditutup
Oleh MUHD AFIQ AL-HAFIZ MAT YUSOF

24 November 2021, 4:55 pm
KUALA LUMPUR – Polis Diraja Malaysia (PDRM) menafikan dakwaan kes membabitkan pendakwah terkenal, Ebit Lew ditutup sebaliknya kes tersebut masih dalam siasatan.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan ketika dihubungi Kosmo! memberitahu, tiada maklumat terbaharu sehingga hari ini.
“Saya ingin menegaskan bahawa kes ini tidak pernah ditutup dan tidak pernah ada rujukan untuk NFA (tiada tindakan lanjut).
“Siasatan masih diteruskan dan PDRM juga mengalu-alukan maklumat terbaharu bagi membantu siasatan,” katanya yang mengulas laporan sebuah portal mendakwa ada cubaan untuk menutup kes siasatan membabitkan pendakwah terbabit.
Kosmo! sebelum ini melaporkan, PDRM mengesahkan telah merakam percakapan pendakwah terkenal, Ebit Irawan Ibrahim Lew atau lebih dikenali Ebit Lew bagi membantu siasatan berkenaan dakwaan gangguan seksual.
Difahamkan, siasatan terhadap Ebit Lew dilakukan selepas polis menerima laporan daripada beberapa individu yang mendakwa pendakwah itu melakukan gangguan seksual.

Siasatan kes tersebut dilakukan mengikut Seksyen 509 Kanun Keseksaan, Seksyen 14 Akta Kesalahan-kesalahan Kecil 1955 dan Seksyen 23 Akta Komunikasi dan Multimedia 1998. – K! ONLINE.


Kos sebenar haji telah meningkat 139 peratus sejak 2001 – TH
Oleh KOSMO!

24 November 2021, 4:48 pm
PETALING JAYA – Tabung Haji (TH) mendedahkan kos untuk menunaikan haji bagi seorang jemaah telah meningkat sehingga 139 peratus sejak 2001 sehingga 2019.
Menerusi perkongsian di laman rasmi Facebooknya, TH memaklumkan, kenaikan kos tersebut melibatkan beberapa komponen utama antaranya kos penginapan di Mekah dan Madinah, penerbangan pergi serta balik.
Selain itu, peningkatan itu turut melibatkan kos pengangkutan bas, perkhidmatan Mutawif, perkhemahan di Arafah dan Mina, sajian makan setiap hari di Mekah serta Madinah.
“Pada tahun 2001, kos menunaikan haji adalah kira-kira RM9,578 dan telah meningkat 139 peratus sehingga tahun 2019 menjadi kos tersebut sebanyak RM22,900,” kata TH di Facebook.
Menurut TH, kenaikan kos tersebut melibatkan beberapa faktor antaranya kadar inflasi dan sara hidup di Arab Saudi serta pergerakan mata wang asing.
“Pengenalan caj dan cukai baharu di Arab Saudi, penambahbaikan kualiti perkhidmatan serta kemudahan turut menyumbang kenaikan kos berkenaan.

“Selain itu, pembangunan di Mekah dan Madinah juga turut menyebabkan kenaikan kos berkenaan,”ujar TH. -K! ONLINE.


RUU Perbekalan 2022 MOF lulus
24 November 2021, 5:14 pm
KUALA LUMPUR – Rang Undang-Undang (RUU) Perbekalan 2022 Peringkat Jawatankuasa Kementerian Kewangan yang dibentangkan menterinnya, Tengku Datuk Seri Zafrul Tengku Abdul Aziz diluluskan di Dewan Rakyat hari ini.
Timbalan Yang Dipertua Dewan Rakyat, Datuk Mohd. Rashid Hasnon meluluskan RUU Perbekalan 2022 Peringkat Jawatankuasa bagi Kementerian Kewangan setelah memperoleh suara majoriti oleh Ahli Dewan Rakyat sebentar tadi.
Kelulusan itu membabitkan peruntukan berjumlah RM15,946,434,600 bagi Perbelanjaan Mengurus dan Perbelanjaan Pembangunan Bajet 2022. – K! ONLINE.


Beli roti cuma AS$5, beri tip AS$2,000
Oleh KOSMO!

25 November 2021, 9:00 pm
LINCOLN, NEBRASKA – Pekerja sebuah kedai roti di Nebraska terkejut apabila pelanggan yang membuat pesanan cuma AS$5 (RM 21.13) memberikan mereka tip sebanyak AS$2,000 (RM 8,454) lapor United Press International (UPI) kelmarin.
Seorang pekerja di The Omaha Bakery di Bellevue bernama Preston Rath berkata, pelanggan bernama Nicholas itu memesan dua pastri dengan harga AS$5 (RM 21.13) dan kemudiannya menyertakan AS$2,000 sebagai tip.
‘’Saya berkata, ‘itu salah, kamu memberi terlalu banyak tip’ dan dia menjawab ‘kalau kamu tidak kisah, saya okay sahaja’,’’ kata Rath kepada KETV.
Kedai itu berkongsi gambar resit tersebut di laman Facebook. Pemiliknya malah berkata, tip itu akan dikongsikan kepada pekerja hariannya.
‘’Dia tahu bahawa ia adalah masa yang sukar disebabkan Covid-19. Dia tahu bahawa orang ramai secara umumnya sedang bergelut. Dia juga perasan kakitangan kami bekerja sangat keras,’’ kata Kaiser. – Agensi


Polis siasat himpunan MBM
Oleh LUQMAN RIDHWAN MOHAMED NOR

25 November 2021, 11:27 pm
PUTRAJAYA – Polis akan menjalankan siasatan di bawah Akta Perhimpunan Aman dan Akta 342 terhadap Badan-Badan Gabungan Terbesar, Majlis Belia Malaysia (MBM) yang mengadakan perhimpunan dan menyerahkan memorandum bantahan kepada Menteri Belia dan Sukan, Datuk Seri Ahmad Faizal Azumu di Kementerian Belia dan Sukan (KBS) hari ini.
Ketua Polis Daerah Putrajaya, Asisten Komisioner, A. Asmadi Abdul Aziz, berkata, pada pukul 1.35 hingga 3.15 petang, seramai 60 peserta terdiri daripada Ahli-Ahli Gerakan Belia 4B Malaysia berhimpun di luar pekarangan lobi utama, KBS, Presint 3 dan di hadapan balai pengawal utama, Bangunan Perdana Putra.
Ujarnya, mereka berkumpul untuk menyerahkan memorandum bantahan penurunan had umur memegang jawatan di dalam persatuan belia kepada 30 tahun.
“Sebelum menyerahkan memorandum, peserta terbabit telah berhimpun di persimpangan Jalan P4Y, Presint 4 untuk mendengar ucapan daripada lima individu.
“Pada awalnya kumpulan ini bercadang untuk berarak daripada KBS ke Pejabat Perdana Menteri di Perdana Putra, namun dibatalkan atas nasihat polis,” katanya hari ini.
Penyerahan memorandum itu bertujuan mendesak kerajaan mempertimbangkan cadangan melalui ucapan Ahmad Faizal di Parlimen pada 17 November lalu bagi mengehadkan umur mana-mana individu untuk memegang jawatan dalam persatuan belia daripada 40 ke 30 tahun.

Asmadi berkata, polis sudah mengenal pasti penganjur program berkenaan dan termasuk mengeluarkan notis kepada individu terbabit untuk hadir ke Ibu Pejabat Polis Daerah (IPD) Putrajaya esok bagi membantu siasatan.
Katanya, laporan lengkap dan kertas siasatan akan diserahkan kepada Timbalan Pendakwa Raya untuk tindakan lanjut.
Antara ahli-ahli Badan-Badan Gabungan Terbesar Majlis Belia Malaysia (MBM) yang hadir pada program itu termasuklah Pemangku Presiden Gerakan Belia 4B Malaysia, Fahami Ashrof Badarin; Ahli Dewan Undangan Negeri (ADUN) Sungai Panjang merangkap Majlis Tertinggi Gerakan Belia 4B Malaysia, Datuk Mohd. Imran Tamrin; Setiausaha Agung Gerakan Belia 4B Malaysia, Mohamad Nazri Abdul Latiff dan Presiden Gabungan Pelajar Melayu Semenanjung (GPMS), Alif Anas Md. Nor. – K! ONLINE


Varian ‘kebal vaksin’ dengan 32 mutasi dikesan di tiga negara
Oleh KOSMO!

25 November 2021, 8:30 pm
LONDON – Pakar-pakar memberi amaran mengenai sejenis varian baharu Covid-19 yang dikesan di tiga buah negara serta mempunyai daya tahan yang tinggi dalam melawan vaksin, lapor akhbar Daily Star semalam.
Varian dinamakan  B.1.1.529  itu mempunyai 32 mutasi dan  dikesan di Afrika Selatan, Bostwana serta  Hong Kong. Ia dilaporkan terhasil daripada varian sebelum ini yang dinamakan B.1.1.
Menurut laporan, kes jangkitan buat masa ini masih berada pada kadar dua angka.
Kes yang dikenal pasti di Hong Kong melibatkan seorang individu yang baru pulang dari Afrika Selatan. Ia sekali gus meningkatkan kebimbangan bahawa varian tersebut berkemungkinan telah merebak kepada penumpang pesawat yang dinaiki pesakit terbabit.
Selain itu, bilangan dan kepelbagaian mutasi virus tersebut telah meningkatkan kebimbangan dalam kalangan pakar bahawa ia berpotensi menjangkiti individu yang telah menerima vaksinasi lengkap.
Seorang pakar virologi dari Kolej Imperial, Dr. Tom Peacock berkata, mutasi virus baharu itu adalah ‘menakutkan’ jika  dibandingkan dengan varian Delta.

“Saiznya yang panjang dengan jumlah mutasi yang tinggi mencadangkan bahawa varian baharu ini adalah sesuatu yang perlu dibimbangi.
“Dengan terdapat 10 kes dikesan setakat ini, kita perlu memantau rapat perkembangan varian tersebut berbanding menyebarkan rasa panik,” katanya. – Agensi


Beberapa individu terlibat kes gaduh diburu
Oleh NOR AZIAH MAT NOH

25 November 2021, 10:03 pm
KUALA LUMPUR – Polis sedang mengesan beberapa individu terlibat dalam kejadian pergaduhan yang dipercayai berlaku di sebuah restoran berdekatan Jalan Genting Klang di sini hari ini.
Timbalan Ketua Polis Daerah Wangsa Maju, Deputi Superintendan D. Saralathan berkata, pihaknya telah mengesan satu rakaman video yang tular di media sosial.
“Menerusi video berdurasi 7 saat itu memaparkan sekumpulan individu tersebut membaling kerusi antara satu sama lain sehingga keadaan restoran menjadi huru-hara.
“Kejadian dipercayai berlaku di sebuah restoran dekat Jalan Genting Klang,” katanya dalam satu kenyataan di sini hari ini.
Jelasnya, motif kejadian masih dalam siasatan dan suspek yang terlibat sedang giat dikesan.
“Mana-mana individu yang mempunyai maklumat mengenai kejadian boleh menghubungi Ibu Pejabat Polis Daerah (IPD) Wangsa Maju di talian 03-92899222 atau pergi ke balai polis berhampiran.

“Kes disiasat di bawah Seksyen 147 Kanun Keseksaan kerana merusuh,” ujarnya.
Tegasnya, orang ramai dinasihati supaya tidak membuat sebarang spekulasi serta menularkan video tersebut kerana ia boleh mendatangkan kegusaran awam.- K! ONLINE


Van sekolah haram cat ‘jingga’ kaburi JPJ
Oleh NOR SHAFAWATI YUP

25 November 2021, 8:48 pm
SEREMBAN – Segelintir pengusaha van persendirian dikesan cuba mengaburi penguat kuasa Jabatan Pengangkutan Jalan (JPJ) dan ibu bapa dengan mengecat kenderaan itu berwarna jingga kononnya sebagai van sekolah yang sah dalam operasi bas sekolah haram di sekitar Seremban di sini.
Tinjauan dalam operasi itu mendapati, pengusaha van seolah-olah sanggup menggadaikan nyawa murid dengan membiarkan pemandu van sekolah tidak diiktiraf mengambil dan menurunkan kanak-kanak di sekolah.
Pengarah JPJ Negeri Sembilan, Hanif Yusabra Yusuf berkata, operasi itu dijalankan hasil risikan oleh 28 pegawai serta anggota penguatkuasa JPJ sejak 18 November lalu dengan mengesan van sekolah haram yang beroperasi membawa pelajar sekolah secara haram.
“Sepanjang pemerhatian dan risikan selama seminggu, sebanyak 16 buah kenderaan didapati beroperasi tanpa permit sah dan dan tidak melalui pemeriksaan Pusat Pemeriksaan Kenderaan Berkomputer (Puspakom) yang sepatutnya dibuat secara berskala enam bulan sekali.
“Malah, pengusaha van persendirian hanya mengecat van dengan warna jingga bagi mengaburi ibu bapa dan lebih berbahaya kenderaan itu tidak mempunyai insurans,” katanya pada sidang akhbar selepas operasi bas haram di sekitar Seremban di sini.
Jelas Hanif Yusabra, operasi itu bertujuan memastikan setiap kenderaan yang digunakan sebagai van atau bas sekolah dilesenkan secara sah dan mematuhi peraturan di bawah Akta Pengangkutan Jalan (APJ) 1987 dan Akta Pengangkutan Awam Darat (APAD) 2010.

Dalam pada itu, Hanif Yusabra berkata, van sekolah haram itu juga dikesan membawa pelajar sekolah melebihi had kapasiti yang ditetapkan bagi setiap kenderaan.
“Mereka (pengusaha) dilihat cuba mengambil penumpang yang ramai untuk mengaut keuntungan lebih.
“Antara alasan diberikan oleh pengusaha van adalah kos yang mana perlu mengikut spesifikasi ditetapkan termasuk cat, sepatutnya masalah pengurusan permit tiada masalah,” katanya.
“Kesalahan yang boleh dikenakan kepada van sekolah haram yang beroperasi tanpa permit yang sah termasuk salah guna lesen kenderaan motor di bawah Seksyen 23(2) APJ 1987 dan tiada perlindungan insurans Seksyen 90(1) APJ 1987,” katanya.
Tambah beliau, JPJ Negeri Sembilan memandang serius kesalahan melibatkan pengusaha van dan bas sekolah tanpa permit kerana memberi risiko kepada pelajar.
“Sehubungan itu, penguatkuasaan dari semasa ke semasa akan dilakukan bagi memastikan semua pengusaha van atau bas sekolah beroperasi mengikut peraturan yang ditetapkan.
“Prosedur utama perlu dilakukan oleh pengusaha van atau bas sekolah adalah memohon permit di bawah APAD, memiliki lesen kenderaan motor perdagangan dan kenderaan perlu membuat pemeriksaan berkala enam bulan sekali dengan Puspakom,” katanya. – K! ONLINE


SOP PRN Sarawak akan dimuktamad menjelang 30 November
Oleh ZAKKINA WATI AHMAD TARMIZI

25 November 2021, 8:37 pm
SEREMBAN – Garis panduan dan prosedur operasi standard (SOP) yang akan diguna pakai pada Pilihan Raya Negeri (PRN) Sarawak akan dimuktamadkan menjelang 30 November ini.
Menteri Kesihatan, Khairy Jamaluddin berkata, perkara tersebut masih lagi dalam peringkat perbincangan dan ia akan diselaraskan oleh Timbalan Menteri Kesihatan II, Datuk Aaron Ago Dagang.
“Saya telah mengadakan perbincangan tengah hari tadi dengan Setiausaha Kerajaan Negeri Sarawak berkenaan dengan SOP dan saya telah menugaskan Timbalan Menteri Kesihatan II, Datuk Aaron Ago Dagang untuk menyelaraskan perkara ini dengan kerajaan negeri Sarawak.
“Ada beberapa perkara yang masih perlu diperhalusi saya telah memberi masa sehingga 30 November sebelum dimuktamadkan dan disyorkan kepada Suruhanjaya Pilihan Raya (SPR),” katanya kepada pemberita selepas mempengerusikan Majlis Perundingan Belia Negara Peringkat Negeri Sembilan Sidang I Penggal Ke-33 Tahun 2021-2022 di Seremban hari ini.
Pilihan Raya Negeri (PRN) Sarawak Ke-12 akan diadakan pada 18 Disember ini dengan hari penamaan calon pada 6 Disember.
Sementara itu, mengulas mengenai isu melibatkan doktor kontrak, Khairy memberitahu beliau akan membawa satu memorandum kepada jemaah menteri bagi mencari jalan penyelesaian.

“Saya akan membawa satu memorandum kepada jemaah menteri dalam masa yang terdekat. Saya akan melihat kepada penyelesaian bagi jangka pendek dan jangka panjang.
“Kami mengharapkan bahawa ini sedikit sebanyak dapat menyelesaikan isu berkenaan. Kesemua aspek akan diteliti sebelum menyerapkan mereka ke lantikan tetap,” katanya.
Gerakan Hartal Doktor Kontrak akan memulakan siri mogok kedua di seluruh negara pada 8 Disember ini akibat masalah lantikan tetap mereka ke dalam Kementerian Kesihatan masih belum selesai.
Jurucakap Hartal Doktor Kontrak, Dr. Muhammad Yassin berkata, siri protes itu akan menyerupai naratif mogok pertama yang dilaksanakan pada 26 Julai lalu dan dijangka lebih daripada 5,000 doktor kontrak akan menyertai gerakan berkenaan. – K! ONLINE


Annuar gembira KKMM capai KPI 100 peratus dalam 100 hari
Oleh KOSMO!

25 November 2021, 8:29 pm
Oleh FAIZUL GHAZI
PUTRAJAYA – Menteri Komunikasi dan Multimedia, Tan Sri Annuar Musa, gembira dan puas hati kerana kementeriannya berjaya mencapai 100 peratus Indeks Petunjuk Utama (KPI) ditetapkan kerajaan, sebelum ini termasuk pembukaan semula industri kreatif dan pembikin filem.
Pada permulaan Annuar berkata KKMM hanya menyasarkan lebih 2,000 usahawan terkaitan dengan industri seni kreatif dan perfileman dapat beroperasi semula.
Bagaimanapun, Annuar berkata jumlah penggiat industri yang kembali aktif meningkat dua kali ganda iaitu melebihi 3,900 syarikat memperbaharui dan membuat permohonan baharu.
“KKMM amat teruja untuk menyertai pameran mengenai pencapaian 100 hari Aspirasi Keluarga Malaysia di Pusat Konvensyen Kuala Lumpur (KLCC) nanti.
“Malah seluruh Keluarga Malaysia berpeluang untuk mengetahui pencapaian 100 hari Menteri Kabinet dan Kerajaan pimpinan Perdana Menteri, Datuk Seri Ismail Sabri Yaakob, menerusi pameran secara interaktif di portal Portal MyDIGITAL.KKMM, mulai 9 hingga 12 Disember ini,” katanya dalam sidang akhbar selepas melancarkan portal MyDIGITAL.KKMM di Putrajaya sebentar tadi.

Berikutan itu, Menteri Komunikasi dan Multimedia, Tan Sri Annuar Musa, berkata semua kementerian akan mengambil bahagian bagi mempamerkan pencapaian 100 hari dicapai mereka di bawah kerajaan baharu.
Annuar berkata pameran itu secara tidak langsung dapat mempromosikan lagi portal MyDIGITAL.KKMM kepada seluruh Keluarga Malaysia terutama menerusi kaunter kementerian.  – K! ONLINE


Duda ditemui mati terbaring atas kerusi
25 November 2021, 10:09 pm
AMPANG – Seorang duda ditemui mati di atas kerusi di sebuah rumah di Apartmen, Jalan Ukay Bestari, Taman Melawati, dekat sini hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kaunter aduan Balai Polis Taman Melawati menerima panggilan telefon daripada orang awam pukul 12 tengah hari memaklumkan terhidu bau busuk dari dalam rumah tersebut.
“Hasil pemeriksaan polis yang tiba di tempat kejadian mendapati seorang lelaki tempatan ditemui mati dalam keadaan terbaring di atas kerusi di ruang ramu.
“Proses pengecaman telah dilakukan keluarga mangsa dan mereka mengesahkan mangsa yang berusia 55 tahun itu tinggal bersendirian di rumah berkenaan.
“Mangsa yang tidak bekerja dan berstatus duda hampir sembilan tahun itu mempunyai anak lima orang yang dijaga oleh bekas isteri,” ujarnya dalam kenyataan hari ini.
Menurutnya, hasil pemeriksaan lanjut di tempat kejadian didapati tiada sebarang unsur jenayah dalam kematian mangsa dan kes diklasifikasikan sebagai mati mengejut.

Katanya, pemeriksaan turut dijalankan oleh Pejabat Kesihatan Daerah Gombak bagi mengesahkan sama ada mangsa terkena jangkitan Covid-19, namun ia belum dapat dipastikan.
“Mayat mangsa telah dihantar ke Hospital Ampang untuk tujuan bedah siasat bagi mengetahui punca kematian,” ujarnya. – K! ONLINE


Portal MyDIGITAL.KKMM promosi program kerajaan secara lebih menyeluruh
Oleh KOSMO!

25 November 2021, 8:33 pm
Oleh FAIZUL GHAZI
PUTRAJAYA – Kementerian Komunikasi dan Multimedia (KKMM) hari ini melancarkan portal MyDIGITAL.KKMM bagi memperkenalkan, mempromosikan dan mempamerkan pelbagai teknologi digital dan jalur lebar secara menyeluruh kepada Keluarga Malaysia.
Menteri Komunikasi dan Multimedia, Tan Sri Annuar Musa berkata, portal berkenaan dirangka khusus untuk membolehkan segala maklumat berhubung promosi jalur lebar dapat disatukan bukan hanya di peringkat KKMM, malah semua kementerian lain untuk mempamerkan program pendigitalan.
Annuar berkata beliau berharap kewujudan portal berkenaan dapat memberikan peluang kepada semua kementerian dan agensi kerajaan serta syarikat telekomuniasi (Telco) untuk menyampaikan maklumat kepada rakyat secara lebih berkesan dan berterusan.
“Sebagai percubaan portal MyDIGITAL.KKMM akan mempamerkan dan mempromosikan teknologi digital dan jalur lebar secara maya selama tiga bulan, mulai hari ini.
“Apabila rakyat melayari portal MyDIGITAL.KKMM mereka boleh lihat ada pelbagai program interaktif sepanjang masa, sekali gus mengoptimumkan penyampai segala maklumat dengan lebih berkesan,” katanya ketika berucap melancarkan MyDIGITAL.KKMM di Putrajaya hari ini.

Mengulas lanjut, Annuar berkata portal berkenaan juga akan menjadi sebuah pusat sehenti atau ‘one stop centre’ yang boleh dimanfaatkan sepenuhnya oleh kementerian dan agensi kerajaan bagi mempercepatkan lagi kefahaman rakyat mengenai ekosistem digital di negara ini.
Berikutan itu, Annuar berkata beliau tidak menolak kemungkinan portal berkenaan juga akan memuat naik kandungan dalam dielek Bumiputera Sabah dan Sarawak bagi meningkat kefahaman dan meningkatkan sistem penyampaian maklumat kerajaan selain dalam bahasa Melayu dan Inggeris sekarang.
“Kalau untuk memudahkan rakyat faham kita perlu adakan program dalam bahasa lain. Insya-Allah kita sedia pertimbangkan,” katanya. – K! ONLINE


PM tekan agenda pertumbuhan hijau, kesalinghubungan ASEM
Oleh AMREE AHMAD

25 November 2021, 8:24 pm
PUTRAJAYA – Polisi pertumbuhan hijau dan pembangunan mampan wajar dijadikan agenda penting yang berterusan dalam usaha memperkasakan ekonomi masyarakat dan negara.
Demikian antara intipati Perdana Menteri, Datuk Seri Ismail Sabri Yaakob ketika berucap mewakili Malaysia pada Sidang Kemuncak Asia-Eropah Ke-13 secara maya di sini hari ini.
Dengan membawa tema Pertumbuhan dan Pembangunan Inklusif dan Mampam, beliau pada sesi plenari pertama itu merujuk komitmen negara ini menerusi Rancangan Malaysia Ke-12.
“September lalu, saya melancarkan pelan lima tahun ini selari keutamaan kemajuan negara kepada Matlamat Pembangunan Mampan (SDG) 2030 Pertubuhan Bangsa Bersatu,” katanya.
Ini merupakan penampilan julung kali beliau pada persidangan dwitahunan yang dimulakan di Bangkok, Thailand pada 1996 lalu serta kini disertai 21 negara Asia dan 30 negara Eropah.
Kemboja menjadi tuan rumah persidangan kali ini secara maya yang sepatutnya berlangsung pada tahun lalu namun dianjak kepada tahun ini susulan isu kebimbangan wabak Covid-19.

Mengulas lanjut, Ismail Sabri berkata, pendekatan Malaysia menjayakan inisiatif SDG secara tempatan harus dijadikan rujukan dalam dunia menuju ke arah ekosistem yang lebih hijau.
“Kerajaan saya juga kekal komited menjadikan Malaysia untuk lebih awal mencapai status negara sifar pelepasan gas rumah hijau menjelang sasaran ditetapkan pada 2050,” katanya.
Menyentuh agenda kesalinghubungan, beliau menyeru semua negara mengambil langkah konkrit bagi memenuhi objektif dan prinsip ke arah menjayakan pelan transformasi digital.
Beliau mengambil contoh kesan pandemik Covid-19 yang tanpa disedari telah menawarkan peluang luas untuk masyarakat memanfaatkan sumber jalur lebar kepada pelbagai dimensi.
“Justeru, marilah kita mempromosikan dan memudahcara akses rakyat-kepada-rakyat yang mampu memacu sektor sosio-ekonomi termasuk bisnes, pendidikan dan kesihatan,” jelasnya. – K! ONLINE


Pemasang syarikat pengiklanan didakwa rogol budak 12 tahun dalam kereta
Oleh NORLIZAH ABAS

25 November 2021, 7:45 pm
PUTRAJAYA – Seorang pemasang (installer) sebuah syarikat pengiklanan mengaku tidak bersalah di Mahkamah Sesyen di sini hari ini terhadap pertuduhan merogol seorang kanak-kanak perempuan berusia 12 tahun dalam sebuah kereta, tiga bulan lalu.
Wong Wei Chun, 25, didakwa merogol mangsa di antara pukul 5 petang dan 7 malam, 12 Ogos lalu di tempat duduk penumpang belakang Toyota Vios di parkir Aras G, Plaza Salak Park, Taman Desa Petaling dekat sini.
Mangsa merupakan rakannya yang dikenali melalui permainan dalam talian.
Pendakwaan dikemukakan mengikut Seksyen 376(2)(d) Kanun Keseksaan yang memperuntukkan hukuman maksimum 30 tahun dan sebatan jika sabit kesalahan.
Hakim Wan Aima Nadzihah Wan Sulaiman membenarkan tertuduh diikat jamin RM8,000 dengan seorang penjamin dan menetapkan kes itu disebut pada 4 Januari tahun depan.
Wei Chun turut dilarang berhubung dengan mangsa secara dalam atau luar talian.

Mahkamah turut mengenakan syarat tambahan agar tertuduh melapor diri di balai polis berhampiran setiap bulan.
Hakim berkenaan turut mengingatkan tertuduh bahawa jaminan akan dibatalkan jika terdapat gangguan dan aduan dibuat oleh mangsa kepada pihak polis.
Sebelum itu, Timbalan Pendakwa Raya Julaila Jamaludin memohon jaminan RM15,000 dikenakan terhadap tertuduh.
Pada prosiding itu, Wei Chun diwakili oleh peguam Datuk Andy Yong yang hadir bersama-sama N.C. Lam. – K! ONLINE


Burung albatros ‘curang’ kerana perubahan iklim
Oleh KOSMO!

25 November 2021, 8:00 pm
LISBON, PORTUGAL – Satu kajian baharu mendapati perubahan iklim telah menjadi penyebab kepada ‘perceraian’ dalam kalangan pasangan burung albatros yang selama ini dikenali sebagai antara hidupan paling setia di alam ini, lapor Badan Penyiaran Britain (BBC) semalam.
Penyelidikan yang diterbitkan dalam jurnal Royal Society itu mengkaji kira-kira 15,500 pasangan burung tersebut di Kepulauan Falkland dalam tempoh 15 tahun.
Perpisahan yang dimaksudkan adalah kerana ‘curang’ bagi istilah manusia, di mana salah seekor daripada pasangan haiwan itu mengawan dengan burung albatros yang lain.
Ini kerana kebiasaannya, apabila burung albatros menemui pasangan yang sesuai, ia akan kekal dengan haiwan tersebut untuk sepanjang hayatnya.
Ini menjadikan hanya kira-kira satu peratus burung albatros berpisah dengan pasangannya.
Bagaimanapun, kajian terbaharu yang dijalankan itu mendapati bahawa kadar tersebut telah meningkat kepada lapan peratus dalam persekitaran yang mempunyai suhu lebih panas.

Menurut penyelidik di Universiti Lisbon dan penulis bersama kajian tersebut, Francesco Ventura, terdapat dua teori yang boleh menyokong hasil kajian tersebut, iaitu pertama, ia disebabkan oleh ‘hubungan jarak jauh’.
“Hal ini kerana suhu air yang lebih panas telah memaksa burung albatros untuk memburu lebih lama dan jauh. Apabila ia pulang pada musim mengawan, pasangannya mungkin telah ‘curang’ dengan pasangan baharu,” jelas Ventura.
Tambahnya, teori kedua adalah hormon tekanan burung albatros meningkat dalam persekitaran yang lebih sukar seperti apabila air menjadi lebih panas.
“Dengan situasi pembiakan yang lebih sukar dan kesukaran mencari makanan, ia akan menambah lagi tekanan pada burung albatros.
“Ini telah menyebabkan ia dipersalahkan atas ‘prestasi teruk’ dalam hubungan, sekali gus menyebabkan perpisahan,” katanya. – Agensi


Pemburuan emas pertama Olimpik sudah pun bermula
Oleh KOSMO!

25 November 2021, 8:05 pm
Oleh MOHD. FITRIE MUHAMAD
MALAYSIA tidak menunggu lama untuk menggerakkan usaha pemburuan pingat emas pertama Sukan Olimpik dengan menyediakan pelbagai kemudahan bertaraf antarabangsa mengikut keperluan terkini.
Terbaharu, Institut Sukan Negara (ISN) sudah pun melancarkan Pusat Pemulihan Prestasi Tinggi Bersepadu yang bernilai lebih RM13 juta dan menawarkan khidmat pemulihan kecederaan bertaraf antarabangsa kepada atlet berprestasi tinggi serta orang awam.
Pengenalan pusat pemulihan ini dilihat seiring dengan ekosistem sukan di peringkat antarabangsa yang berkembang pesat mengikut kemajuan sains, perubatan dan teknologi serta inovasi terkini.
Menteri Belia dan Sukan Datuk Seri Ahmad Faizal Azumu berkata, beliau percaya kemudahan bertaraf dunia yang dimiliki ISN ini bakal beri inspirasi dan mencorakkan ekosistem sukan negara ini.
“Tentu sekali setiap usaha yang kita lakukan adalah untuk capai impian kita tapi jauh lebih penting daripada itu ialah untuk pastikan tahap atlet kita berada dalam terbaik.

“Nak jaga kesihatan atlet kita, usaha juga nak dapatkan emas pertama dan seterusnya apa yang ISN lakukan ini akan ditambah baik dari semasa ke semasa.
“Saya juga telah meminta ISN memastikan penyelenggaraan fasiliti itu berada di tahap terbaik setiap masa untuk jangka masa panjang. Ia satu-satunya di Malaysia dan tentu sekali fasiliti yang baru ini adalah amat membanggakan
“Penambahbaikkan di ISN ini dibuat demi mencapai tujuan itu. Tentunya ini berita baik buat para atlet dan juga kepada awam,” katanya pada sidang media Majlis Sambutan Ulang Tahun Ke-10 ISN hari ini.
Pada Sukan Olimpik 2020 di Tokyo sebelum ini, kontinjen negara berjaya membawa pulang satu pingat perak dan satu gangsa.
Pingat perak disumbangkan oleh jaguh lumba basikal negara,  Datuk Azizulhasni Awang dalam acara keirin, manakala gangsa dimenangi pasangan beregu badminton lelaki negara, Aaron Chia dan Soh Wooi Yik.


Guru besar saman bekas YDP PIBG RM500,000
Oleh MUHAMMAD AYMAN GHAFFA

25 November 2021, 7:31 pm
KOTA BHARU – Tidak tahan dengan fitnah yang dilemparkan terhadapnya sejak beberapa bulan lalu, seorang guru besar di sebuah sekolah rendah di Wakaf Bharu, Tumpat bertindak nekad dengan memfailkan saman sebanyak RM500,000 terhadap bekas Yang Dipertua (YDP) Persatuan Ibu Bapa dan Guru (PIBG) sekolahnya.
Suzana [email protected], 48, selaku plaintif memfailkan saman itu terhadap defendan, Abd. Rahim Hussin, 56, melalui Tetuan Alias Ibrahim & Co pada 13 November lalu.
Menurut Suzana, dia mengambil tindakan itu selepas mendapat maklumat bahawa defendan dipercayai merupakan antara individu yang bertanggungjawab dalam urusan menaikkan tiga kain rentang berbaur fitnah terhadapnya di dalam kawasan sebuah kampung di Wakaf Bharu pada 25 Jun, 3 Julai dan 22 Ogos lalu.
Ujarnya, tulisan dalam kain rentang itu menyatakan bahawa dia merupakan guru besar yang menghasut orang, pilih kasih, memutar belit fakta, menyalah guna wang sekolah selain meminta agar dia ditukarkan ke sekolah lain.
“Semua dakwaan itu tidak benar apabila pihak Jabatan Pendidikan Negeri (JPN) Kelantan telah menjalankan siasatan kewangan dan integriti di sekolah sebelum mendapati saya tidak terlibat dalam sebarang kes salah guna kuasa.
“Saya pernah menegur ahli jawatan kuasa PIBG mengenai hal ehwal pengurusan persatuan itu dalam mesyuarat sebelum ini. Mungkin itu menjadi motif YDP PIBG menaikkan kain rentang berbaur fitnah yang ditujukan kepada saya,” katanya pada sidang akhbar di Tetuan Alias Ibrahim & Co di sini hari ini.

Menurut Suzana, ekoran daripada kejadian itu, dia telah diarahkan untuk berada di Pejabat Pendidikan Daerah (PPD) Tumpat selama 86 hari tanpa berbuat apa-apa sepanjang tempoh itu sehingga tidak dapat melaksanakan tugasnya di sekolah seperti sedia kala.
Katanya, keadaan itu menyebabkan dia malu untuk berdepan dengan masyarakat malah ada dalam kalangan rakan-rakannya melarikan diri selepas mempercayai fitnah yang disampaikan menerusi kain rentang tersebut.
“Kejadian itu juga menjadikan emosi saya tidak stabil malah pakar psikiatri di Hospital Universiti Sains Malaysia, Kubang Kerian mengesahkan saya mengalami tekanan perasaan yang melampau.
“Selepas kejadian itu, saya telah mendapat arahan untuk ditukarkan ke sebuah sekolah di daerah sama dan akan memulakan semula tugas pada Ahad ini. Keadaan itu amat mengelirukan apabila saya sendiri masih belum sempat menabur bakti di sekolah lama akibat Perintah Kawalan Pergerakan berterusan pada tahun ini, namun telah ditukarkan ke sekolah lain,” katanya.
Menurut ibu kepada tiga cahaya mata itu, saman sebanyak RM500,000 difailkan terhadap defendan bertujuan untuk membersihkan semula namanya, ganti rugi teladan dan segala kesan buruk yang dialaminya akibat sebaran fitnah.
Sementara itu, peguam Alias Ibrahim berkata, dia percaya anak guamnya mempunyai bukti yang mencukupi untuk membawa kes tersebut ke mahkamah.
Menurutnya, kes yang dialami anak guamnya boleh dijadikan pengajaran oleh masyarakat apabila seorang guru berada dalam keadaan teraniaya dalam aspek emosi, kerjaya dan sosial akibat perbuatan yang tidak dilakukannya. – K! ONLINE


Bukan Baddrol seorang sahaja
Oleh KOSMO!

25 November 2021, 7:45 pm
Oleh MOHD. RAFIE AZIMI
SELEPAS lebih 16 tahun menabur bakti di Kedah, Baddrol Bakhtiar kini sudah boleh dikatakan sah akan meninggalkan Kedah Darul Aman FC (KDA FC) untuk berkhidmat dengan pasukan baharu.
Menurut sumber dalaman pasukan, desas-desus yang mengatakan pemain berusia 33 tahun itu akan meninggalkan pasukan yang bertiup kencang kebelakangan ini sememangnya benar.
“Selain Baddrol, pemain pertahanan kanan, Rizal Ghazali yang dipertanggungjawabkan untuk menjadi kapten dalam pertemuan suku akhir kedua Piala Malaysia menentang JDT tempoh hari turut akan meninggalkan pasukan.
“Ketika ini pihak pengurusan sedang dalam usaha untuk mengekalkan pemain pertahanan, Rodney Celvin. Bagaimanapun segalanya belum dapat dipastikan kerana Rodney merupakan pemain yang dipinjam dari Selangor FC dan kini segalanya terpulang kepada pasukan Merah Kuning itu untuk membuat keputusan,” katanya ketika dihubungi di Alor Setar semalam.
Ketika ini terdapat spekulasi mengatakan Baddrol dan Rizal akan berhijrah ke Sabah untuk beraksi di bawah pimpinan bekas jurulatih kebangsaan, Datuk Ong Kim Swee pada musim depan.

Mengulas lanjut katanya, dua pemain import setakat ini turut sah tidak menyambung kontrak bersama KDA FC.
“Dua pemain import tersebut adalah Rabih Ataya dari Lebanon dan K. Anumanthan dari Singapura,” katanya.


Rakam keterangan Ahli Parlimen Sepanggar prosedur biasa – polis
Oleh KHAIRULMIZAN YAHYA

25 November 2021, 7:37 pm
MARAN – Polis menjelaskan tindakan merakam keterangan Ahli Parlimen Sepanggar, Datuk Mohd. Azis Jamman hanya prosedur biasa bagi melengkapkan siasatan selepas menerima laporan.
Timbalan Ketua Polis Negara, Datuk Seri Mazlan Lazim berkata, pihaknya ada menerima laporan terhadap Mohd Azis dan siasatan dijalankan mengikut prosedur biasa.
“Report polis itu ada, jadi kita jalankan siasatan biasalah, lepas siasatan kita rujuk kepada pihak AGC (Pejabat Peguam Negara).
“Saya tidak mahu komen lebih sebab ini adalah kerana apabila adanya laporan polis dan kita rasa ada keperluan untuk menjalankan siasatan, kita buatlah siasatan, ini baru siasatan, belum ambil tindakan lagi,” katanya dalam sidang akhbar selepas melakukan lawatan ke perumahan polis terbengkalai di Ibu Pejabat polis Daerah (IPD) Maran, di sini, hari ini.
Mazlan berkata demikian ketika diminta mengulas mengenai tindakan polis mengambil keterangan Mohd Azis susulan ucapan dibuat Ahli Parlimen itu ketika membahaskan usul Bajet 2022 di Dewan Rakyat.
Ketua Wira Parti Warisan Sabah (WARISAN) itu dalam sidang akhbar di lobi Parlimen pada Selasa lalu mendakwa beliau diminta memberi keterangan kira-kira satu jam oleh pihak polis selepas membangkitkan mengenai isu Perjanjian Malaysia 1963 (MA63) dan pengagihan peruntukan kerajaan terhadap Sabah pada perbahasan Bajet 2022 dua minggu lalu.

Semalam, Ahli Parlimen pembangkang membangkitkan Peraturan Mesyuarat dan meminta Yang Dipertua Dewan Rakyat, Tan Sri Azhar Azizan Harun campur tangan dalam isu berkenaan.
Perkara itu dibangkitkan Lim Guan Eng sejurus selepas sesi soal jawab persidangan Dewan Rakyat dengan merujuk Peraturan Mesyuarat 36.10 mengenai isi-isi ucapan ahli Parlimen di dalam Dewan Rakyat.
Guan Eng dilaporkan berkata, Azhar boleh membuat satu ketetapan mengenai perkara itu dan polis perlu merujuk kepada Yang Dipertua Dewan Rakyat terlebih dahulu sebelum mengambil sebarang tindakan.
Ketua Pembangkang, Datuk Seri Anwar Ibrahim pula berkata, sekiranya terdapat sebarang masalah mengenai kenyataan dibuat Ahli Parlimen Sepanggar, perkara itu perlu dibangkitkan pihak kerajaan dan dirujuk kepada jawatankuasa Parlimen untuk tindakan lanjut. – K! ONLINE


PDRM cadang sewa rumah untuk anggota dan pegawai di Lembah Klang
Oleh KHAIRULMIZAN YAHYA

25 November 2021, 7:40 pm
MARAN – Polis Diraja Malaysia (PDRM) membuat cadangan kepada kerajaan melalui Kementerian Dalam Negeri (KDN) untuk menyewa rumah dengan pihak luar bagi kemudahan pegawai rendah polis.
Timbalan Ketua Polis Negara, Datuk Seri Mazlan Lazim berkata, cadangan itu sebagai langkah jangka pendek bagi mengatasi masalah kuarters tidak mencukupi terutama di Lembah Klang.
“Jika mahu membina kuarters akan mengambil masa lama, jadi menyewa rumah dari pihak swasta lebih sesuai buat masa ini,” katanya dalam sidang akhbar selepas membuat lawatan kerja di Ibu Pejabat polis Daerah (IPD) Maran, di sini, hari ini.
Katanya, untuk permulaan, pihaknya telah menghantar cadangan kepada KDN untuk menyewa sebanyak 220 unit rumah kepada pegawai rendah di Lembah Klang dan jika ada keperluan mungkin boleh diperluaskan ke negeri lain yang mempunyai bandar besar pada masa akan datang.
“Di Kuala Lumpur, kos menyewa rumah sangat tinggi dan elaun perumahan yang diterima anggota hanya RM300 dan langkah ini penting sebagai kebajikan kepada anggota,” katanya.
Sementara itu, dalam perkembangan lain, Mazlan berkata, lawatan kerja beliau ke Pahang lebih memfokuskan kebajikan warga PDRM termasuk pesara, balu dan anak yatim kepada bekas polis.

“Selain itu, saya juga membuat lawatan ke projek perumahan pegawai rendah PDRM di IPD Maran di sini yang sebelum ini terbengkalai namun kini sudah hampir siap dan dijangka akan boleh didiami awal tahun depan.
“Projek perumahan sebanyak 60 unit termasuk surau dan rumah Persatuan Keluarga Polis (PERKEP) membabitkan kos asal sebanyak RM11.9 juta dan kos baik pulih sebanyak RM1.8 juta,”ujarnya. – K! ONLINE


Aifa sebelah kaki ke final Terbuka Malaysia
Oleh MUHAMMAD ZUHAILY BADLISHAH

25 November 2021, 8:20 pm
PEMAIN skuasy wanita negara, Aifa Azman berjaya meneruskan kemaraan ke peringkat separuh akhir Terbuka Malaysia selepas menewaskan Hana Ramdan dari Mesir 3-0 di Pusat Skuasy Nasional, Bukit Jalil semalam.
Aifa yang kini menduduki ranking ke-69 dunia, nyata amat berpuas hati dengan prestasi ditampilkannya walaupun terpaksa bersaing sengit dengan lawannya sebelum menang 11-9, 11-9, 11-5 dalam tempoh 26 minit.
“Saya sangat gembira kerana menang 3-0 selepas saya mengharungi satu perlawanan sengit menewaskan pilihan ketiga semalam (kelmarin).
“Semalam (kelmarin) saya mengharungi satu perlawanan sengit menentang pilihan ketiga. Jadi, saya gembira kerana berjaya menang 3-0 hari ini (semalam) walaupun jarak mata kami sangat rapat.
“Perancangan saya untuk separuh akhir esok (hari ini) adalah menang. Saya akan merangka strategi permainan terbaik dengan jurulatih kerana saya mahu melangkah ke pentas final.
“Saya akan bersedia sepenuhnya untuk perlawanan esok (hari ini) kerana lawan saya juga menunjukkan peningkatan ketara dan dia sekarang sudah berada dalam kelompok 20 terbaik dunia,” kata Aifa selepas aksi suku akhir semalam.

Di separuh akhir hari ini, pemain berusia 20 tahun dari Kedah itu bakal berdepan No. 19 dunia dari Kanada, Danielle Letournea yang mara selepas menewaskan seorang lagi wakil Mesir, Nadine Shahin 9-11, 14-12, 8-11, 11-8, 11-4 semalam. – K! ONLINE


Krisis di Habsyah: 4 warga Malaysia disahkan selamat
Oleh AMREE AHMAD

25 November 2021, 8:05 pm
PUTRAJAYA – Seramai empat rakyat Malaysia yang berada di Habsyah disahkan berada dalam keadaan selamat susulan konflik bersenjata di negara rantau timur benua Afrika itu.
Kementerian Luar menerusi kenyataan di sini hari ini turut mengesahkan bahawa kesemua mereka itu memang berdaftar dengan pihak Kedutaan Besar Malaysia di Khartoum, Sudan.
“Para pegawai kedutaan juga sentiasa berhubung rapat dengan mereka dan menasihatkan agar sentiasa berwaspada serta mengutamakan keselamatan masing-masing,” katanya.
Wisma Putra malahan memberi jaminan pihaknya sedang memantau rapat perkembangan terkini ekoran perang saudara antara dua kumpulan bersenjata sejak 3 November tahun lalu.
Ia melibatkan pasukan keselamatan negara itu, Angkatan Pertahanan Nasional Ethiopia dan puak pemberontak tempatan yang dikenali sebagai Gerakan Pembebasan Rakyat Tigray.
Pertempuran dilaporkan meletus di Wilayah Tigray, Amhara dan Afar sehingga mengorbankan lebih 3,000 orang awam selain hampir 4,500 cedera dan kira-kira 10,000 tentera ditawan.

Bagaimanapun situasi tegang awal bulan ini telah memaksa Parlimen Habsyah mewartakan perintah darurat di seluruh negara selama tempoh enam bulan bermula 5 November lepas.
Mengulas lanjut, Wisma Putra berkata, empat warga Malaysia itu juga boleh menimbangkan untuk meninggalkan Habsyah menerusi penerbangan komersial yang masih beroperasi.
“Selain itu, rakyat Malaysia yang berhasrat melakukan lawatan ke Ethiopia dinasihatkan agar menangguhkan sebarang perjalanan tidak mustahak buat masa ini,” kata kenyataan itu. – K! ONLINE


Suami tipu isteri mati untuk kahwin lagi
Oleh KOSMO!

25 November 2021, 8:15 pm
JAKARTA – Seorang Ketua Pejabat Hal Ehwal Agama (KUA) di Indonesia berdepan  hukuman penjara kerana membantu seorang individu untuk memalsukan surat kematian isterinya demi untuk berkahwin lagi, lapor laman berita Suara.com hari ini.
Ketua KUA Petang dalam wilayah Bali, Abdul Munir, 43, membantu Suraji, 56, untuk mengeluarkan surat tersebut pada Ogos 2019 dengan menerima bayaran berjumlah 1.5 juta rupiah (RM443).
Dia dilaporkan melakukan jenayah pemalsuan surat dengan cara membuat surat pengakuan dan keterangan kematian atas nama isteri Suraji, Diah Suartini.
Surat tersebut memaklumkan bahawa Diah telah meninggal dunia, sedangkan dia masih hidup dan sihat sehingga kini.
“Abdul Munir yang juga merupakan Ketua KUA membantu Suraji mempersiapkan semua dokumen pernikahan dengan cara memalsukan surat keterangan kematian serta beberapa dokumen penting lain.
“Ia adalah supaya Suraji dapat bernikah dengan seorang wanita lain sedangkan pada waktu itu dia masih suami Diah yang sah,” kata Ketua Pejabat Peguam Daerah Badung, I Ketut Maha Agung.

Menurut pendakwa raya, perkara itu telah menyebabkan kerugian kepada Diah iaitu dari segi kesan psikologi di mana dia masih hidup sehingga ke saat ini.
Kedua-sua suspek telah ditahan Polis Badung sehingga kini. Jika disabit bersalah, kedua-dua mereka boleh didakwa atas kesalahan ancaman jenayah dengan hukuman penjara maksimum selama lapan tahun. – Agensi


Tujuh kluster baharu
Oleh SITI A'ISYAH SUKAIMI

25 November 2021, 7:25 pm
PUTRAJAYA – Tujuh lagi kluster baharu dilaporkan, menjadi antara penyumbang kepada kes harian negara yang mencatatkan sebanyak 6,144 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, 12 daripadanya adalah kes import dengan jumlah keseluruhan kes positif Covid-19 sebanyak 2,608,979 kes.
“Sebanyak 96 kes (1.6 peratus) adalah kategori tiga, empat dan lima serta 6,048 kes (98.4 peratus) kategori satu dan dua.
“Kes sembuh pula merekodkan 6,602 kes dengan jumlah pesakit sembuh daripada Covid-19 sebanyak 2,510,029 kes,” katanya dalam satu kenyataan akhbar di sini hari ini.
Ujarnya lagi, terdapat 516 kes sedang dirawat di Unit Rawatan Rapi dan 272 kes memerlukan bantuan pernafasan. – K! ONLINE


SIRIM, Turkish Aerospace meterai MoU bangun industri aeroangkasa
Oleh NORHAYATI YAHAYA

25 November 2021, 6:51 pm
SHAH ALAM – SIRIM Berhad bekerjasama dengan dengan Turkish Aerospace bagi membangunkan ekosistem industri aeroangkasa.
Presiden dan Ketua Eksektuif Kumpulan SIRIM Berhad, Datuk Dr. Ahmad Sabirin Arshad berkata, langkah itu hasil Memorandum Persefahaman (MoU) ditandatangani antara kedua pihak dalam mempercepatkan penggunaan teknologi termaju seperti dron ataupun pesawat udara tanpa pemandu.
Katanya, kedua-dua pihak bersetuju untuk bekerjasama dalam bidang penilaian pematuhan, pembangunan kualiti dan standard, pembangunan penyelidikan dan inovasi teknologi baru bagi industri aeroangkasa.
“SIRIM dan Turkish Aerospace juga berharap untuk membangunkan Rangkakerja Teknologi Strategik Perniagaan Antarabangsa yang berkaitan dengan Industri Aeroangkasa dan mengenal pasti penyelesaian penuh bagi pelaksanaan projek Pembuatan Pintar Industri 4.0,” katanya hari ini.
Terdahulu Ahmad Sabirin bersama Pengarah TUSAS Malaysia, Muhammad Najmi Ibrahim menandatangani MoU sempena dengan Pameran Penerbangan Selangor (SAS) 2021 di SkyPark, Subang hari ini.
Jelas Ahmad Sabrin, SIRIM melalui bahagian penyelidikannya akan membantu proses penyelidikan dan pembangunan melalui rakan industri strategik untuk aplikasi baru seperti bahan termaju termasuklah Nano Coating, Carbon Fiber dan Polimer. -K! ONLINE


Hantar barang beralamat di kubur
Oleh KOSMO!

25 November 2021, 7:00 pm
JAKARTA – Seorang penghantar barang mendapat perhatian netizen kerana perlu menghantar bungkusan yang beralamat di sebuah kubur sehingga menyebabkan dia sukar mencari pemilik barang tersebut, lapor lapor laman berita Suara.com.
Kejadian itu dirakam dan dimuat naik ke akaun Instagram bernama @dagelan.
Menerusi video tersebut, penghantar barang itu menunjukkan bungkusan yang perlu dihantar namun, keliru mencari alamat penerima.
‘’Alamat kubur, kubur Gelam Jaya belakang MI Nurul Falah. Ini, saya di tanah perkuburan,’’ kata penghantar barang it..
‘’Yang pesan bungkusan ini  mana?’’ jeritnya.
Kejadian itu berlaku di kawasan Pasar Kemis, Tangerang, Banten.

Netizen mula membanjiri ruangan komen.
‘’Ya, tak perlu jerit-jerit hantar bungkusan itu, nanti kalau ada yang sahut, lari,” kata seorang netizen.
‘’Tunggu sampai petang nanti dik, saya keluar sendiri,” kata netizen lain. – Agensi


Koleksi Rockology Search ikut prosedur – Noordin
Oleh HANISAH SELAMAT

25 November 2021, 7:02 pm
PETALING JAYA – Penggemar tegar kumpulan rock tersohor, Search kini berpeluang mendapatkan edisi terhad koleksi berkembar Rockology Search: Kid’Din Collection Series yang terhad untuk 500 unit pembeli pertama.
Pemain gitar, Din atau Noordin Md Taib berkata ilham penghasilan naskah istimewa yang memuatkan 22 seleksi lagu terbaik kumpulan itu tercetus ketika situasi penularan Covid-19 di negara ini dalam keadaan membimbangkan.
“Ketika itu konsert dan persembahan Search ditunda dan dibatalkan berikutan penularan Covid-19. Selepas mengambil kira beberapa faktor, saya dan Kid sebulat suara mengeluarkan kompilasi lagu berat dan balada terbaik kami.
“Lebih istimewa apabila koleksi yang dihasilkan khas dalam bentuk ‘boxset’ bersama 17 barangan premium khas buat peminat Search,” katanya.
Din yang bersama band rock ikonik itu sejak 1984 berkata, semua lagu yang dipilih adalah daripada album Search yang diterbitkan syarikat
Go Search Sdn Bhd.
Katanya, penerbitan Kid’Din Collection Series mengikut prosedur yang betul tambahan pula hingga kini mereka juga anggota sah band tersebut.

“Pada Mac 2020, Amy secara rasmi mengumumkan dia berundur dari Search untuk memberi peluang kepada anggota lain meneruskan aktiviti kumpulan ini.
“Proses remastered semua lagu pilihan kami lakukan mengikut prosedur yang betul. Lagipun saya dan Kid ada hak kerana hari ini kami masih anggota Search.
“Bagi kami penerbitan koleksi ini sangat bermakna apabila menampilkan ‘sound’ dan teknik permainan gitar terbaik yang pernah kami rakamkan termasuk
permainan solo gitar,” katanya.
Cakera (CD) berkembar mengandungi 22 lagu termasuk Melastik Ke Bintang daripada album Karisma selain Purnama (Fenomena 2003), Analogi 0.1 (Rampage), Neo Romantik (Rampage), Balada Pemuzik Jalanan (Double Trouble 2), Teguh (Karisma), Bencana (Fenomena 2003), Mancis Dah Basah (Bikin Wilayah), Honky
Tong Kosong (Gema Di Timur Jauh), Feel The Pain (Rampage) dan Kereta Merah (Rock & Roll Pie).
Manakala CD kedua pula memuatkan Panggung Khayalan dari album Rock & Roll Pie, Di Pintu Sepi (Double Trouble 2), Bersalah Atau Tidak (Gema Di Timur Jauh), Bayangan Baiduri (Bikin Wilayah), Andai Ku Miliki Semalam (Gema Di Timur Jauh), Diari Habil & Qabil (Rock & Roll Pie), Paranoid (Karisma), Menara Kesesatan (Fenomena 2003), Rock & Roll Pie (Rock & Roll Pie), Roket (Gema Di Timur Jauh) serta Orait Mama (Karisma).
Turut dimuatkan dalam bingkisan khas tersebut adalah trek bonus menampilkan petikan solo gitar sentuhan Din sendiri.
Malah akui gitaris yang mendapat jolokan King of Rhythm itu lagi, selepas ini mereka ingin merealisasikan rancangan merakamkan semula lagu Search dengan menggunakan khidmat penyanyi dan pemain bass yang lain.
Sementara itu, penerbit dan pemilik Home Of Champions, Mozylir Mokhtaruddin berkata, Rockology Search: Kid’Din Collection Series dijual secara dalam talian sejak 17 November 2021 dengan harga RM299.
Koleksi berkenaan juga boleh diperoleh menerusi laman web www.fenomenasearch.com, Facebook Home Of Champions, Instagram @homeofchampions.store atau WhatsApp 016-2704544.
Menariknya, pembeli turut berpeluang memenangi cabutan bertuah yang menawarkan hadiah berupa gitar buatan khas Gema Di Timur Jauh, lengkap tandatangan Din selain gitar Rampage yang ditandatangan oleh Kid. – K! ONLINE


Kawan belanja hisap syabu
Oleh MOHAMAD NAUFAL MOHAMAD IDRIS

25 November 2021, 7:06 pm
KLANG- Kehidupan seorang remaja lelaki berusia 16 tahun berubah sekelip mata apabila terjebak dadah jenis syabu susulan ‘dipancing’ rakannya yang membelanjakan barangan terlarang itu.
Ahmad (bukan nama sebenar) berkata, kesemuanya bermula dua tahun lalu apabila bersenggang bersama rakannya di kawasan berhampiran rumahnya di flat Perantau.
Katanya, salah seorang rakannya memaklumkan syabu adalah ubat penenang jiwa.
“Saya pada awalnya menolak namun tewas selepas dipujuk beberapa kali sehingga terjerumus dalam penagihan dadah.
“Wang saku pun tidak pernah saya keluar bagi pembelian syabu kerana dibelanja rakan-rakan berkenaan sepanjang menagih dadah ini,” katanya ketika ditemui semasa program pelancaran Bilik Gerakan Komuniti Prihatin di Flat Sri Perantau, di sini, hari ini.
Bercerita lanjut, anak kedua daripada lima beradik memberitahu mengambil syabu seminggu sekali dengan ‘port’ adalah sekitar semak di kawasan berhampiran flat berkenaan.

Tambah Ahmad, akibat tabiat itu menyebabkan diri semakin malas ke sekolah ekoran tidak dapat fokus dalam pelajaran.  -K! ONLINE